Fattzura Edar Kad Jemputan Untuk Peminat Tersayang

Menunaikan janji mereka untuk menjemput 5,000 peminat bertuah untuk hadir meraikan majlis resepsi perkahwinan, Fattah Amin dan Fazura berkongsi gambar kad jemputan di Instagram menjemput peminat kesayangan mereka.

Kad perkahwinan berwarna biru dan putih itu baru dimuat naik di akaun Instagram pasangan tersebut. Tidak sampai 15 minit, hampir seribu komen membanjiri ruangan media sosial pasangan itu kerana terlalu teruja.

Rata-rata gembira dengan jemputan pasagan terbabit yang menjemput mereka untuk melihat dengan lebih dekat serta beramah mesra dengan pasangan itu. Ramai yang tidak sabar untuk hadir meraikan hari bahagia mereka.

Bukan senang selebriti popular menjemput peminat seramai itu untuk hadir ke majlis resepsi perkahwinan. Beruntung peminat Fattzura punya selebriti yang sayang dan hargai sokongan peminat. Agak-agak berapa lama kena beratur untuk bergambar dengan mereka ini? (rtky/w)


Fattah Amin Kerja Angkat Pasir Sebelum Popular

Pelakon sensasi Fattah Amin mula popular menerusi drama ‘Playboy Itu Suami Aku’. Tapi ramai yang tidak tahu, Fattah pernah bekerja di belakang tabir sebelum bergelar pelakon popular.

Baru-baru ini, Fattah kongsikan pengalamannya bekerja di belakang tabir sebagai tukang angkat barang di Skop Production.

“Saya dulu sebelum tukar karier jadi pelakon pernah kerja di Skop Production. Masa tu kerja belakang tabir jadi tukang angkat barang, angkat pasir. Kiranya semua kerja-kerja angkat itu ini, saya lah yang buat,” ujarnya kepada Media Hiburan.

Disebabkan pengalamannya itu, dia rapat dengan pengarah Syafiq Yusof dan memberitahu tujuannya bekerja di Skop Production adalah untuk menjadi seorang pelakon.

“Masa kena angkat pasir tu dengan Syafiq lah, saya cakap pada Syafiq yang sebenarnya saya kerja sini sebab nak jadi pelakon.

“Nasib baik masa tu Syafiq pun bagi sokongan dan kata saya ni bakat ada, rupa ada so boleh pergi jauh,” tambahnya lagi.

KL Special Force mula ditayangkan hari ini merupakan filem pertama lakonan Fattah Amin bersama pelakon hebat lain iaitu Rosyam Nor dan Syamsul Yusof.


Suami Ziana Zain Boleh Dipenjara Selama 20 Tahun

Suami Ziana Zain, Armin Zaharin bakal berdepan dengan tuduhan yang lebih berat selepas pihak pendakwaan meminda pertuduhan atas kesalahan mencederakan anaknya 24 Februari lalu. Bagaimanapun Armin tetap mengaku tidak bersalah di atas pertuduhan tersebut.

Mengikut pertuduhan Armin dengan sengaja mencederakan anak lelakinya menggunakan rotan. Berikutan itu, beliau telah didakwa mengikut Seksyen 324 Kanun Keseksaan (KK) yang dibaca bersama Seksyen 326A KK.

Kini Armin ditahan di penjara Sungai Buloh selepas tiada rakan atau ahli keluarga datang membayar wang jaminan. Bagaimanapun, Majistret Raja Noor Adilla mengekalkan ikat jamin sebelum ini, RM5,000 dengan seorang penjamin.

Sabit kesalahan, Armin yang diwakili peguam Muhammad Zufar Elias, boleh dikenakan hukuman penjara tidak lebih 20 tahun dan denda atau sebatan. Dimaklumkan laporan tersebut dibuat Ziana sendiri pada 27 Febuari sebelum beliau ditahan Jumaat lalu. (rtky/w)


Intan Liana Akui Kesian Lihat Ude Dikecam Tapi…

Jika diikutkan, sehingga kini tindakan Ude mahu memfailkan penceraian terhadap isteri pertamanya, Intan Liana setelah berkahwin dengan Izreen Azminda ternyata membuatkan warga laman sosial bengang. Perkara itu dalam masa turut mendapat perhatian dari Intan sendiri.

Selain itu, wujud juga page (laman) dan juga profil di laman sosial yang memberikan sokongan sepenuhnya kepada Intan dalam perkara ini. Bagi Intan, walaupun mengakui dia terluka dengan tindakan suaminya itu, perasaan simpati tetap wujud – tetapi – apa yang terjadi adalah di atas tindakan suaminya sendiri.

“Saya akui tiada hak untuk menghalang masyarakat berbuat demikian tetapi kami masih bergelar suami isteri sehingga keputusan dibuat pada 22 Mac ini. Perasaan kasihan tetap ada namun kecaman itu dibuat kerana tindakannya sendiri”

“Saya juga tidak mahu isu itu membuatkan keluarga Ude menyalahkan saya kerana saya tidak pernah minta mana-mana pihak buat laman terbabit. Sebelum ini pun saya hanya jawab jujur apa yang disoal pihak media,” katanya kepada Harian Metro.

Dalam perkembangan terbaru, Intan menjelaskan bahawa dia kini bersetuju untuk menerima apa saja tawaran yang sesuai demi menyara dua anaknya dengan syarat dia perlu tampil sopan dan tidak menimbulkan makian dari warga laman sosial di kemudian hari. (rtky/s)


“Wang Hantaran Bukan Punca Putus Tunang”

Ketika tuan badan sendiri masih mengubat luka, timbul pelbagai spekulasi dari orang ramai mengenai punca ikatan pertunangan yang putus. Bagi Sufian Suhaimi, khabar angin yang menyatakan bahawa wang hantaran adalah punca perpisahan adalah tidak benar sama sekali.

“Saya percaya, dalam hal sebegini, banyak pihak seperti mahu menjadi yang pertama. Seolah-olah, mereka tahu segala-gala yang berlaku. Tidak kurang juga yang membuat andaian dan kesimpulan sendiri, termasuklah dalam soal wang hantaran”

“Sedangkan, hakikatnya tiada isu pun dalam perkara itu. Silalah berhenti daripada membuat kesimpulan sendiri dan hormatilah keluarga saya serta Elfira,” katanya kepada BH Online.

Selain itu, Sufian menjelaskan jumlah wang hantaran yang tepat sebelum ini belum ditetapkan lagi namun ibu Elfira Loy ada meletakkan syarat – menghafal Surah al-Mulk, selain menabung sejumlah wang setiap hari. (rtky/s)


Ziana Zain 'Tegur' Peminat Kaki Kecam

Tidak tahan digasak dengan kritikan negatif, Ziana Zain tampil ‘menegur’ netizen yang mempertikaikan tindakannya membuat laporan polis terhadap suami. Kata-kata itu sekaligus memberi bayangan ada sebab beliau bertindak demikian.

Menerusi Instagram, Ziana membuat naik kenyataan yang ditujukan kepada netizen, bahawa jangan menilai jalan beliau jika mereka tidak pernah melaluinya. Sekaligus menempelak kaki kecam yang ‘acah-acah’ tahu segalanya.

Perkongsian yang menerima lebih daripada 800 komen itu rata-rata memberikan kata-kata semangat buat Ziana supaya mengabaikan sahaja cakap-cakap orang. Ada juga yang mendoakan rumah tangga pasangan itu pulih seperti biasa.

Kadang kala netizen suka bercakap seolah mereka tahu segalanya, termasuk hal peribadi, rumah tangga selebriti tanpa memikirkan perasaan orang. Berilah ruang untuk Ziana menyelesaikan masalah mereka.

Terdahulu, suami Ziana, Armin Zaharin ditahan atas tuduhan mencederakan anak lelakinya kira-kira jam 4 pagi. Bagaimana Armin mengaku tidak bersalah, dan mahkamah menetapkan 4 April depan untuk sebutan semula kes. (rtky/w)


Isu Izreen Azminda, Rita Rudaini Yang Kena

Hanya kerana menjadi kawan kepada Izreen Azminda, nampaknya Rita Rudaini turut menjadi mangsa kecaman warga laman sosial yang masih tidak move on lagi dengan perkara yang menimpa isteri pertama suami Izreen, Intan Liana.

“Memang kami berkawan, namun tidaklah sampai hal peribadi pun saya hendak masuk campur. Apabila kita sudah memberikan nasihat, yang selebihnya terpulang pada individu itu sendiri”

“Saya sendiri pernah berdepan dengan kecaman daripada netizen, jadi hadapilah (kesan daripada) tindak-tanduk kita sendiri. Janganlah buat orang yang tiada kena mengena terpalit sama pula,” jelasnya kepada BH Online.

Tambah Rita lagi, apabila dia berdiam diri, lama kelamaan perkara tersebut menjadi semakin tidak terkawal namun bagi Rita, dia berharap agar warga laman sosial tidak mudah menghakimi situasi tanpa mengetahui perkara sebenar.

“Perkara sebegini bukan saja memberi kesan buruk kepada saya, malah anak-anak juga turut terkena kesannya. Mereka semakin membesar dan sudah pandai membaca,” ujarnya lagi. (rtky/s)


Peminat Harap Zul Ariffin Bercinta Dengan Neelofa

Kehangat cinta Zul Ariffin dan Neelofa dalam drama terbaru, Ti Amo Sweetheart 100 Hari terus membara apabila peminat seolah merestui hubungan mereka diteruskan. Malah setiap gambar mesra mereka juga mencairkan hati peminat.

Bagi Zul pula, ini bukanlah pengalaman pertama beliau diminta ‘bercinta’ dengan heroin gandingannya. Jadi kali ini tidak hairan peminat mencipta hashtag Zulofa kerana chemistry diantara mereka cukup kuat.

“Ini bukan kali pertama, bila drama dapat sambutan ia akan terjadi, sebelum ini pun pernah ada juga. Jadi saya tak hairan bila muncul hashtag #Zulofa seperti yang dicipta peminat. Soal ini saya tak boleh nak kawal peminat”

“Itu diluar kawalan saya dan kita sebagai pelakon hanya menjalankan tanggungjawab sebaiknya. Kami ada chemistry yang okay dan tak rasa pelik atau janggal. Sebelum shooting, kita duduk berbincang supaya tak adalah nanti kekasih atau keluarga marah”

Untuk pengetahuan drama terbaru lakonan Zul dan Neelofa masih belum ditayangkan namun sudah berjaya menambat hati peminat dengan kemesraan mereka berdua. Selain memuji kesepadanan mereka, ada juga berharap mereka bercinta terus di luar set penggambaran! (rtky/w)


Ruhainies Bangga Tunai Impian Beli Rumah, Kereta Mewah

Setelah hampir empat tahun berpenat lelah bekerja, akhirnya Ruhainies boleh tersenyum lebar apabila impiannya untuk memiliki rumah sendiri dan kereta mewah jenama Mercedes, akhirnya tercapai.

“Alhamdulillah, berkat usaha dan kerja keras, saya sudah mampu memiliki rumah dan kereta sendiri. Akhirnya penat lelah selama ini berbayar dan puas hati kerana dua impian ini memang sudah lama saya impikan”

Menurut Ruhainies kereta mewah dan rumah yang dibeli itu bukanlah kegunaan beliau seorang malah juga seisi keluarganya. Kata Ruhainis, rezeki yang dimiliki kini atas doa ibu bapanya, jadi ini masanya untuk membalas jasa mereka.

“Saya beli rumah dan kereta ini bukan untuk saya guna seorang, tetapi untuk keluarga. Jadi selepas ini bolehlah mereka pindah ke rumah saya di Shah Alam. Rezeki ini adalah atas doa ibu bapa, jadi mereka juga harus merasa apa yang saya perolehi ini.” katanya kepada m Star Online.

Sejuk hati mendengar kata-kata Ruhainies, sudahlah cantik, tapi juga anak yang baik membalas jasa ibu bapa membesarkan. Bertuah badan andai ada jejaka sudah memiliki hati Ruhainies ni. (rtky/w)


Jamal Abdillah Perkenalkan Isteri Muda

Jika sebelum ini Jamal Abdillah tidak memperkenalkan siapakah isterinya, akhirnya selepas 11 bulan, penyanyi lagenda ini memperkenalkan isterinya Zai Izzati Khiruddin, 24, kepada pihak media dalam satu majlis.

“Dia anugerah terindah daripada Tuhan. Isteri adalah anugerah Tuhan yang paling indah. Bukan soal sedia memperkenalkan dia atau sebaliknya, isteri adalah peneman setia ke mana saja saya pergi,” katanya kepada BH Online.

Tambahnya lagi, dia terpikat dengan isterinya itu kerana Izzati merupakan seorang wanita berkeperibadian lembut. Jamal dan isterinya itu bernikah di Perak pada April 2017.

Jamal dan isteri hanya berkawan dua bulan sebelum bernikah dan hanya sempat sekali saja berjumpa sebelum bernikah. Selain itu, anak-anak Jamal sendiri turut menyenangi kehadiran isterinya itu.

Menurut BH Online, perkahwinan Jamal kali ini merupakan perkahwinan keempat. Sebelum ini, Jamal berkahwin dengan Basariah Abdul Latiff, Noraina Mohd Yusof dan Fatimatuzahrah Samad.

Jamal mempunyai dua anak lelaki iaitu Osama Yamani, 17, hasil perkahwinannya dengan Noraina dan Ahmad Zaki Yamani, 11, daripada isteri ketiganya, Fatimatuzahrah. (rtky/s)


Peminat Nekad Bakar Tudung Neelofa Tanda Boikot

Tergamam kami melihat rakaman video seorang individu bernama Anne Zuraini yang bertindak membakar tudung Neelofa kerana terlalu berang dengan wanita itu. Aksi beliau juga turut disiarkan secara live di Facebook milik beliau.

“Saya sangat kecewa dengan kamu, Lofa. Ini bukti saya bukan beli dari pasar borong ke, pasar malam sekalipun. Paper bag kamu pun saya simpan lagi Lofa. Resit pun ada tapi dah kabur, anak tudung pun ada”

“Ini yang saya selalu pakai Lofa, saya suka sangat yang ni,” katanya di dalam video yang dirakam secara live sambil membakar tudung jenama Naelofar Hijab tanya protes dengan tindakannya baru-baru ini.

Bagaimanapun tindakan wanita itu dikecam hebat oleh netizen yang berpendapat ianya membazir serta tidak merugikan Neelofa, sebaliknya dirinya. Kekal mempertahankan tindakannya, wanita itu tampil menjelaskan, tidak mahu membawa ‘nama’ Neelofa ke merata tempat.

Baru-baru ini ketika nama Neelofa hangat diperkatakan, memang heboh juga kampen boikot nama serta jenama tudungnya itu. Tapi tidak sangka pula ada yang berani bertindak sedemikian. Memang nekad betul kakak ni! (rtky/w)


Fattzura Undang 5,000 Peminat Bertuah Ke Majlis Resepsi

Berita baik untuk peminat Fattzura kerana pasangan itu bakal mengundang 5,000 peminat bertuah mereka untuk meraikan majlis resepsi perkahwinan mereka yang akan diadakan pada Ahad ini di Royal Palace, Shah Alam.

“Kami mengundang seramai 5,000 peminat untuk sama-sama memeriahkan majlis resepsi kali ini. Acara akan berlangsung pada sebelah siang dan dibahagikan kepada dua sesi bagi memudahkan semua pihak”

“Kami juga akan cuba sedaya upaya memuaskan hati peminat yang hadir. Memang menjadi hasrat kami untuk berkongsi kegembiraan bersama mereka yang tidak pernah jemu menyokong kerjaya seni saya dan isteri,” katanya.

Menurut Fattah, acara berkenaan diadakan khas bagi menunaikan janji mereka untuk berkongsi kegembiraan bersama peminat mereka yang tidak henti menyokong kerjaya mereka selama ini.

Pada 25 Febuari lalu, pasangan kegemaran ramai ini telah melangsungkan majlis perkahwinan yang penuh gilang gemilang dengan konsep kayangan. Malah pelamin bak istana serta gaun Fazura menjadi pujaan peminat yang melihat. (rtky/w)


"Terlalu Peribadi Untuk Saya Ceritakan"

Hari ini dunia hiburan dikejutkan dengan berita suami Ziana Zain, Armin Zaharin ditahan kerana memukul anaknya. Maklum balas yang diberikan Ziana mengenai hal itu, tidak banyak kerana jelasnya, ia terlalu peribadi untuk diceritakan.

“Saya tak boleh komen lanjut sebab kes mahkamah. Ini terlalu peribadi. Doakan yang terbaik,” jelasnya kepada m Star Online mengenai suaminya yang didakwa memukul anak kononnya untuk mengajar solat.

Dimaklumkan Armin telah menyebabkan anaknya cedera akibat dipukul, manakala pada 27 Febuari lalu, Ziana telah membuat laporan polis terhadap tindakan suaminya itu. Bagaimanapun Armin mengaku tidak bersalah.

Di akaun penyanyi itu juga penuh dengan kata-kata nasihat oleh peminat. Selain nasihat, ada juga membuat spekulasi bahawa rumah tangga pasangan itu bermasalah sepertimana laporan dibuat sendiri oleh Ziana.

Dalam pada itu, netizen juga turut mempersoalkan kenyataan mempertahan diri Armin mengenai tindakannya yang memukul anak pada pukul 4 pagi, atas dasar untuk mengaji dan solat. Apapun nantikan perkembangan seterusnya lagi. (rtky/w)


“Saya Rotan Sebab Nak Ajar Solat” – Armin

Gara-gara merotan anaknya sehingga lebam, suami kepada penyanyi Ziana Zain iaitu Armin Zaharin Ahmad Zambri, didakwa di Mahkamah Majistret Shah Alam, hari ini di atas pertuduhan mencederakan anak lelakinya pada 25 Februari lalu.

Mengikut pertuduhan, dia yang kini tidak berkerja didakwa menyebabkan kecederaan luka dan lebam terhadap seorang anaknya dengan menggunakan rotan. Selain itu dia menjelaskan bahawa tindakan yang dilakukannya itu adalah untuk mengajar anaknya mengaji dan solat.

“Saya tidak dera anak. Saya ajar dia mengaji dan solat tetapi dia tidak faham dan bebal. Saya bertanggungjawab terhadap empat anak selain mempunyai ibu yang sakit dan perlu menghantarnya ke hospital,” katanya dipetik daripada laporan Harian Metro.

Melalui portal berita itu juga, laporan polis dibuat sendiri oleh Ziana pada 27 Februari lalu sebelum suaminya itu ditahan polis bagi membantu siasatan, Jumaat lalu.

Pasangan itu mendirikan rumah tangga pada Mei 1998 dan dikurniakan empat cahaya mata, Muhammad Aiman, 19, Muhammad Ammar, 14, serta pasangan kembar, Muhammad Ariel dan Siti Nur Kaseh, 9. (rtky/s)


Selain Neelofa, 6 Wanita Ini Boleh Dijadikan Idola

Sejak insiden majlis perlancaran tudung di kelab malam, hampir 100,000 pengikut unfollow Instagram usahawan dan selebriti popular Neelofa.

Neelofa antara nama yang menjadi perhatian kerana kejayaannya dalam dunia pernigaan dan tiada selebriti lain yang mampu menandinginya. Impak kejayaan Neelofa di mata dunia membuatkan dia dilantik untuk menjadi duta jenama antarabangsa terkenal.

Tapi sebenarnya, selain Neelofa, ada beberapa lagi wanita lain yang boleh dijadikan idola dan motivasi untuk mengejar kejayaan.

Mula menjadi penyanyi seawal usia 16 tahun, penyanyi nombor satu negara ini antara individu berpengaruh di Malaysia. Memiliki jenama kosmetik sendiri iaitu SimplySiti dan jenama pakaian Creacion by Siti Nurhaliza, penyanyi berusia 39 tahun ini juga merupakan usahawan berjaya.

Selepas mendirikan rumah tangga, Mizz Nina membuat keputusan untuk berhijrah dan mendekatkan diri dengan pencipta. Dia kini aktif sebagai pengacara program Islamik dan sibuk dengan perniagaan jenama pakaiannya yang patuh syariah.

Pernah popular menerusi rancangan realiti Akademi Fantasia, Heliza kini seorang motivator dan aktivis. Jika anda mengikuti Instagram Heliza, dia sering ke Syria untuk aktiviti kemasyarakatan dan untuk merasai sendiri kesengsaraan saudara kita di sana. Berbakti dan membantu sesama Islam satu tindakan yang mulia. Heliza juga mempunyai rangkaian jenama pakaian muslimah sendiri. Memang “beauty with brain”.

Pengasas jenama Fashion Valet dan Duck Scarves ini antara ikon perniagaan muslimah yang berjaya. Bukan saja tersenarai sebagai Ikon Wanita Negara, ibu kepada 2 cahaya mata ini juga tersenarai dalam Forbes 30 Under 30 Asia.

Bukan saja cantik, malah seorang wanita yang bijak dan layak di gelar ‘beauty with brain’. Miss World Malaysia 2008 in membuktikan, wanita cantik tidak hanya menggunakan kecantikan mereka untuk berjaya, tetapi pendidikan tetap menjadi keutamaan untuk berada di menara gading.

Mesti ramai yang masih ingat lagi dengan pelajar pintar, Nur Amalina Che Bakri yang pernah mengejutkan negara sebagai pelajar pintar dan terbaik SPM tahun 2004. Dr. Amalina kini merupakan bakal doktor pakar yang kini sedang menjalani latihan surgikal di The Royal College of Surgeons of England. Amalina berhasrat menjadi pakar bedah payudara dan onkoplastik.


“Tunjuk Kaabah Ke Atau Sengaja Nak Tayang Cincin?”

Boleh dikatakan sekarang ni dah jadi trend untuk bergambar depan Kaabah. Sepatutnya umat Islam ke sana untuk beribadat, namun masih ramai lagi individu yang masih berselfie di hadapan kaabah.

Terbaru, usahawan kosmetik popular Datuk Seri Vida menjadi perhatian netizen selepas beliau memuat naik foto selfie di hadapan Kaabah ketika menunaikan Umrah.

Tindakannya yang berselfie sambil mempamerkan cincin permata mewahnya dikecam teruk kerana seolah-olah bersifat rika dan mahu menunjuk kekayaan di tempat suci.

Walaupun hukum mengambil gambar selfie ketika menunaikan ibadah bukan satu perbuatan yang berdosa, namun pastikan ianya bukan kerana riak atau ingin menunjuk-nunjuk.


Suami Ziana Zain Didakwa Cederakan Anak

Berita Harian hari ini melaporkan yang suami kepada penyanyi terkenal Ziana Zain, Armin Zaharin Ahmad Zambri didakwa di Mahkamah Majistret Shah Alam hari ini, atas tuduhan mencederakan anaknya.


"Nilai Dengan Mata Hati, Bukan Mata Kasar"

Tempoh hari Timbalan Menteri di Jabatan Perdana Menteri, Datuk Dr. Asyraf Wajdi ada menegur trend sesetengah selebriti yang berkunjung ke Mekah untuk berfesyen. Kenyataan itu sekaligus mengaitkan Rozita Che Wan yang sering membawa jurufoto peribadi ke mana sahaja termasuk Mekah.

“Pada saya, artikel itu sekadar mengingatkan dan tidak memetik nama mana-mana artis jadi tidak terasa pun. Agak pelik juga bila orang terfikir nama saya seorang sedangkan ramai lagi artis yang pernah ke sana”

“Niat saya memuat naik gambar kenangan di Mekah dengan harapan ia memberikan motivasi kepada mereka yang belum pernah sampai dan mengubat kerinduan pada ingin mengunjungi rumah Allah itu sekali lagi,” katanya.

Selain itu, Che Ta juga menasihati netizen supaya tidak terlalu menilai seseorang itu dengan mata kasar sahaja tetapi dengan mata hati. Apa salahnya Che Ta berkongsi sebab memang ramai nak tahu fesyen beliau kan. (rtky/w)


Maria Farida Menang Saman RM400,000

Pada Isnin lalu, Mahkamah Tinggi telah memerintahkan usahawan kosmetik iaitu Hadijah Mohamed Mokhtar atau lebih dikenali dengan nama Karen Rahman dan anak perempuannya, Nur Shazleen Anis Mohd Yusoff membayar ganti rugi sebanyak RM400,000 kepada Maria Farida atas kesalahan memfitnah pelakon itu.

Pesuruhjaya Kehakiman Datuk Wan Ahmad Farid Wan Salleh membuat keputusan itu selepas kedua-dua defendan gagal menghadirkan diri pada perbicaraan kes itu. Kedua-dua defendan turut diperintah membayar kos RM50,000 kepada Maria.

Maria sebelum ini telah memfailkan saman terhadap Karen Rahman dan Nur Shazleen pada 30 Disember 2016 atas dakwaan fitnah terhadapnya di Instagram, Facebook dan sebuah portal.

Dia juga memohon perintah menghalang kedua-dua defendan daripada menghubungi termasuk menerusi panggilan telefon, mesej, media sosial atau apa sahaja medium komunikasi melainkan peguamnya selain menghalang Karen menggunakan atau menerbitkan gambarnya bagi tujuan mempromosi sebarang produk syarikat wanita itu. (rtky/s)


Neelofa Kekal Jadi Ikon Inspirasi Wanita- KPWKM

Menafikan gosip mengatakan Neelofa terpaksa digugurkan dalam senarai Anugerah Ikon Wanita, Kementerian Pembangunan Wanita Keluarga dan Masyarakat (KPWKM) berkata, wanita itu kekal menjadi ikon bagi memberi inspirasi untuk memperkasakan wanita.

“Kementerian melihat segala sumbangan dan kejayaan diraih Neelofa sebelum ini, dan percaya ia dapat memberi insipirasi kepada wanita untuk terus bergerak lebih jauh dan berdaya saing bagi mendepani cabaran Revolusi Industri 4.0″

“Kementerian melihat daripada sudut positif apa yang akan disumbangkan oleh beliau untuk memperkasakan wanita. Kedua-dua pihak bersetuju untuk memberikan yang terbaik bagi memastikan setiap agenda dan program dirancang dapat dilaksanakan,” jelasnya.

Terdahulu, Januari lalu usahawan berjaya, Neelofa telah dilantik menjadi ikon TMW18, selain Tengku Zatashah Sultan Sharafuddin Idris Shah dan Datin Vivy Yusof. Mereka dipilih sempena Ikon Tahun Memperkasa Wanita 2018 (TMW18) berdasarkan pencapaian dalam bidang masing-masing.

Sebelum ini, tular berita Neelofa terpaksa digugurkan dalam senarai terbabit kerana isu pelancaran tudung di kelab malam baru-baru ini. Sehingga kini, masih ramai tidak melupakan kejadian itu dan terus mengecam tindakan Neelofa. (rtky/w)


Rawatan Kesuburan, Usia Punca Siti Nurhaliza Bersalin Bedah

Siapa tidak teruja menantikan cahaya mata yang sudah sekian lama ditunggu, bakal dilahirkan dua minggu lagi Datuk Seri Siti Nurhaliza memilih bersalin secara pembedahan. Jelasnya keputusan itu dibuat atas nasihat doktor.

“Menurut doktor di tempat Siti menjalani rawatan kesuburan, selain faktor usia Siti sendiri, bayi yang dikandung menggunakan kaedah ‘In Vitro Fertilization (IVF)’ biasanya dilahirkan secara pembedahan”

“Bagaimanapun, ada juga kes sebegitu menyaksikan kelahiran secara normal. Siti ikut saja apa nasihat doktor, selain mempersiapkan diri dari segi fizikal dan mental. Apapun caranya, harapan Siti proses kelahiran dipermudahkan”

Siti juga berkongsi pada saat ini suaminya, Datuk K sudah tidak sabar menantikan kehadiran bayi pertama mereka. Bukan sahaja bilik sudah dihias cantik malah lif juga dipasang bagi kegunaan Siti semasa berpantang nanti.

“Suamilah insan paling teruja membuat persediaan, terutama dari segi hiasan bilik bayi. Lif pun sudah siap dan ia dibina bukanlah bagi kegunaan Siti saja, tetapi untuk orang lain juga seperti ibu serta ibu mentua,” jelasnya.

Tidak kisahlah dengan cara apa sekalipun, asalkan keadaan Siti dan bayi yang bakal dilahirkan sihat belaka. Pasti peminat juga tidak sabar menantikan bayi dari penyanyi lagenda negara ini. Apalah agaknya nama beliau kan? (rtky/w)


Selepas Bercerai, Ramai Tawar Intan Liana Jadi Duta Produk

Sebagai seorang sahabat rapat kepada Intan Liana, Ani Mayuni bersimpati dengan nasib yang menimpa Intan. Dedah Ani, disebalik hikmah bercerai, Inta kini mendapat banyak tawaran menjadi duta produk.

“Disebalik kesulitan yang dilaluinya, saya difahamkan banyak pihak yang tampil untuk membantuk meringankan beban Intan dengan memberikan tawaran sebagai duta produk mahupun peluang membuat IG Review”

“Saya sering menasihatinya agar sentiasa bersabar dan kuat menghadapi dugaan yang datang kepadanya kerana pasti ada hikmah atas semua yang berlaku. Apa pun yang berlaku, saya harap dia dapat meneruskan kehidupan seperti biasa demi anak-anak,” jelasnya kepada Media Hiburan.

Difahamkan Ani sudah mengenali Intan dan Ude sejak sebelum mereka berkahwin lagi. Tambah Ani lagi, Intan dulunya mempunyai kerjaya namun berhenti kerana akur dengan kehendak suami yang mengizinkannya bekerja lagi. (rtky/w)


"Berkahwin Ramai Tidak Apa, Tapi Jangan Bercerai"

Bagi seorang yang berpoligami, Datuk Red tidak bersetuju dengan tindakan Ude Wahid yang menceraikan isteri pertamanya, Intan Liana. Jelasnya, penceraian bukan sahaja sukar tapi membuatkan anak-anak menjadi mangsa keadaan.

“Nasihat saya sebelum buat keputusan fikir anak- anak. Anak-anak dalam keadaan ini mangsa sebab mereka tidak mungkin akan dapat sepenuh kasih sayang dari kedua ibu dan bapa. Berkahwin tidak ada masalah tetapi bercerai adalah sesuatu yang saya tidak setuju”

“Melalui penceraian yang pertama ini yang pernah saya lalui, terpaksa berpisah dengan anak-anak. Sebab itu mahkamah juga memberi tempoh sebelum kita buat keputusan. Saya tahu benda masih baru dan dia juga tidak mahu fikir”

Suami kepada penyanyi, Adira juga menasihati Ude bahawa hakikat mendirikan rumah tangga dengan seorang selebriti adalah sukar kerana segala cerita akan diambil tahu. Tapi Ude harus sedar hakikat tersebut dan menerima pendapat netizen dengan hati terbuka.

“Dalam hal ini Ude kena tahu tindakannya akan memberi kesan kepada Izreen sebab dia seorang artis dan dikenali ramai. Jadi bukan salah orang luar untuk terus berkongsi pendapat mengenai hal ini,” katanya kepada Utusan Online. (rtky/w)


Neelofa Digugurkan Dari Senarai Ikon Wanita Negara?

Walaupun sudah membuat permohonan maaf secara terbuka, nama Neelofa masih tidak lekang dari buah mulut netizen selepas majlis pelancaran tudung di kelas malam mencetuskan kontroversi.

UPDATE-1: Pihak pengurusan Neelofa menafikan yang nama selebriti itu telah digugurkan dari senarai Ikon Wanita Negara 2017

Terbaru, nama pelakon dan usahawan itu dikatakan bakal digugurkan dalam senarai anugerah Ikon Wanita Negara oleh sebuah kementerian berikutan insiden viral tersebut.

Tidak mahu menerima tempias daripada kontroversi yang berlaku, pihak kementerian dikatakan terpaksa menggugurkan nama Neelofa.

Selain Neelofa, antara senarai penerima Ikon Wanita lain yang akan menerima anugerah tersebut adalah Datuk Vivy Yusuf, Datuk Nurul Hidayah dan Datuk Ziela Jalil.

Tahun lalu, Neelofa antara 300 individu tersenarai dalam Forbes 30 Under 30 Asia. Neelofa juga pernah menerima anugerah Tokoh Wanita pada tahun 2016.


Atilia Dikecam Tayang Tatu Di Perut Untuk Viral

Sekarang ni ramai yang sanggup lakukan macam-macam dan sesuatu yang tak masuk akal untuk jadi viral.

Belum reda lagi dengan kes Neelofa yang melakukan pelancaran tudung di kelab malam, giliran penyanyi Atilia Haron pula menjadi mangsa kecaman netizen.

Terbaru, Atilia memuat naik fotonya yang sedang melakukan aksi yoga serta menayang ‘tatu’ di perut.

Menurut kepsyen gambar tersebut, “Sudah-sudahla dengan isu Zouk, viralkan I pula please. Minta-minta penuh la kelas kejap lagi.”

Walaupun foto tersebut hanyalah untuk tujuan pemasaran dan tatu tersebut adalah edit semata-mata, namun rata-rata netizen mengecam tindakan penyanyi itu.

Ada juga yang mengatakan Atilia tidak lagi popular dan cuba meraih publisiti murahan dengan foto viral tersebut.


Neelofa Terkilan Ramai Pertikai Keikhlasan

Bukan mudah untuk memuaskan hati semua pihak lebih-lebih lagi penilai kesalahan yang anda pernah lakukan terlalu merasakan diri baik. Berikutan isu pelancaran tudung di kelab malam, masih ada segelintir pihak yang mempersoalkan keikhlasan Neelofa dalam meminta maaf.

“Tidak adil bagi mana-mana pihak mempersoalkan keikhlasan saya membuat permohonan maaf. Pihak syarikat sudah membuat permohonan maaf secara terbuka. Saya juga sudah memohon maaf kerana menimbulkan nilai-nilai sentimen berikutan majlis yang saya buat. Saya juga sudah menjelaskan satu-persatu di Instagram mengenai perkara itu”

“Saya tidak mahu panjangkan isu ini. Saya tahu dalam keadaan sekarang ramai yang mahu ambil kesempatan untuk menonjolkan diri,” katanya dalam temubual bersama rancangan Melodi baru-baru ini.

Selain itu, Neelofa juga menjelaskan bahawa dia mengambil setiap komen yang dilemparkan kepadanya dari sudut positif. Malah dia turut mengucapkan terima kasih di atas teguran Mufti Wilayah Persekutuan, Datuk Dr Zulkifli Mohamad Al-Bakri mengenai perkara itu.

Nampaknya Neelofa perlu menunggu sedikit masa agar isu ini kembalii reda. Lama-lama nanti pasti orang akan penat berbicara selain ditenggelamkan isu hangat lain di dalam industri hiburan tanah air. (rtky/s)


Lagu Selepas Putus Tunang Sufian Suhaimi Trending

Bagi sesiapa yang sudah mendengar lagu baru nyanyian Sufian Suhaimi, Di Matamu pasti dapat merasai kesedihan bait-bait lagu terbabit. Memuat sedutan lagu di Instagram, siapa menyangka lagu baru Sufian sudah berjaya mendapat lebih satu juta tontonan di laman Youtube.

Biarpun dinafikan oleh Sufian namun masih ramai menganggap lagu itu seolah menceritakan luahan perasaan Sufian mengenai perpisahan dengan Elfira Loy. Malah dikhabarkan lagu itu juga akan dilancarkan pada 23 Mac ini, dimana tarikh sama mereka sepatutnya bernikah.

“Sebenarnya lirik lagu tersebut dah ada sejak tahun lalu lagi. Memang saya bercadang untuk keluarkan lagu tersebut pada tahun ini. Bukanlah dicipta selepas berakhirnya hubungan saya dan Elfira”

“Cuma, semua yang terjadi ini seperti kebetulan sama dengan maksud lirik tersebut. Lagu itu juga sangat peribadi bagi saya kerana mengisahkan kehidupan saya yang secara kebetulan sahaja,” katanya kepada M Star Online.

Secara tidak langsung apa yang berlaku sedikit sebanyak mempromosikan lagu itu. Ini bukanlah perkara baru, artis antarabangsa seperti Taylor Swift juga sering mencipta lagu bagi setiap hubungan cinta yang terputus. (rtky/w)


Kontrak Produk Kecantikan Izreen Azminda Ditamatkan

Gara-gara kisah berkaitan rumahtangga yang melanda Izreen Azminda, baru-baru ini sebuah produk kecantikan, Meeracle – yang menjadikan pelakon wanita tersebut sebagai duta telah menamatkan kontrak.

Izreen sebelum ini turut memadam akaun Instagramnya dan perkara tersebut turut dilakukan oleh suaminya yang dikenali sebagai Ude. Apa yang pasti, jika akaun mereka masih lagi wujud, pengguna laman sosial pastinya menjadikan ia sebagai tempat melepaskan geram sekaligus memberi impak kepada hubungan dengan jenama yang dibawa oleh seseorang selebriti.

Baru-baru ini, kenyataan bekas isteri pertama Ude iaitu Intan Liana ternyata menyentuh ramai hati rakyat Malaysia lebih-lebih lagi apabila Ude mahu menceraikannya namun Intan masih menghormati suaminya dalam mengeluarkan sebarang kenyataan.

Ramai yang ternantikan bagaimana kesudahan kisah ini dan pastinya Izreen mahu pun Ude memerlukan ruang dan masa sendiri dalam mententeramkan keadaan. Apa pun, semoga Intan tabah menghadapi dugaan. (rtky/s)


Nur Sajat Putus Cinta Dengan Teman Lelaki?

Sudah menjadi adat dalam percintaan bila pasangan bermuram durja lalu merajuk seketika. Perkara yang sama turut berlaku kepada Nur Sajat dan juga kekasih hati, Coach Yin. Perkara itu pastinya mendapat perhatian warga laman sosial yang lain.

Ada pengguna laman sosial yang menyatakan bahawa pergaduhan sesama lelaki tidak akan mengambil masa yang lama untuk baik semula dan secara kebetulan, baru-baru ini Coach Yin memuatnaik video terbaru mengenai status hubungan mereka.

????.kaluar gmbr moto ego terus ckp gaduh.wakakakaka.mujur xletak gambar motor Honda bulat

A post shared by  Coachyinursajat (@coach_yin) on Mar 1, 2018 at 9:51pm PST

Hanya drama katanya. Buat Sajat, jika hati sudah terluka, ada baiknya rombak kembali mengapa sebuah percintaan terjadi dan semoga Sajat sentiasa bisa membuat penilaian terbaik buat masa depan. (rtky/s)


"Uri Kandungan Di Bawah, Kurang Sel Darah Merah" - Faya Kusairi

Setiap ibu yang hamil pasti berbeza dugaannya, begitulah dengan Faye Kusairi yang kini hamil lapan bulan. Namun kandungannya mengalami beberapa masalah di mana kedudukan uri di bawah serta Anemia iaitu kekurangan sel darah merah.

“Awalnya doktor kata saya berdepan dengan major PP, tetapi menerusi pemeriksaan minggu lalu, doktor maklumkan uri saya berada di tahap satu dan dua di mana uri berada di kedudukan bawah tanpa menutup pintu rahim dan adakala bergerak sedikit di bahagian rahim”

“Doktor juga sahkan saya ada anemia iaitu kurang sel darah merah semasa hamil, yang secara tidak langsung membimbangkan kerana saya mudah mengalami pendarahan akibat uri bawah dan kalau ada pendarahan yang banyak ia akan menyebabkan saya kehilangan darah,” katanya.

Disebabkan itu, kini Faye banyak berehat di rumah dan menghabiskan masa menjahit bantal untuk anak pertamanya. Dalam keadaan ini, Faye redha dengan dugaan yang diberikan namun katanya, suami banyak membantunya ketika hamil.

Semoga Faye kuat meneruskan dugaan yang diberikan, mungkin ada hikmah disebalik apa yang berlaku. (rtky/w)


Mainkan Agama, Video Parodi Afdlin Shauki Dikecam

Belum reda lagi isu pelancaran tudung Neelofa yang diadakan di kelab malam, kini giliran pelakon dan pengarah, Datuk Afdlin Shauki pula menerima nasib yang sama.

Baru-baru ini, Afdlin memuat naik video parodi Neelofa dan disamping itu menunjukkan cara-cara memakai tudung keluarannya yang diberi nama Telekung Miasara aka ‘Tudung Transformer’.

Dalam video tersebut, Afdlin dan beberapa orang lelaki memakai tudung dan menunjukkan gaya memakai tudung tersebut.

Seperti yang dijangka, videonya itu mendapat kecaman netizen. Ada yang mengatakan seorang lelaki tidak seharusnya berpakaian seperti seorang wanita dan memakai hijab. Ianya seolah-olah mempermainkan agama.

Namun, Afdlin seperti sudah menjangkakan bahawa video tersebut bakal dikecam dan memberi penjelasan serta tujuan beliau melakukan sedemikian.

“Saya nak anda perhatikan. Cuba anda lihat, bila kita buat cara elok tak ramai tengok. Tapi bila kita buat cara luar dari kotak, ia lebih dapat perhatian dari segi pemasaran. Cara baik tiada siapa nak tengok. Bila kita buat tak betul, itu yang orang nak tengok.”


"Selebriti Bukan Robot Yang Sentiasa Sempurna"

Mungkin kontroversi Neelofa dikecam gara-gara melancarkan tudung di kelab malam, Nazim Othman terpanggil untuk berkongsi sisi gelap hidup sebagai selebriti. Jelas Nazim, selebriti juga manusia biasa yang mempunyai kelemahan dan ketidaksempurnaan yang kadang-kala terdedah.

Menerusi Instagram, Nazim ingin mengikis persepsi masyarakat yang menganggap selebriti harus tampil sempurna dari semua segi bagaikan robot yang dikawal demi menjaga reputasi di media sosial.

Malah katanya, netizen hanya laju menghentam apabila selebriti melakukan salah laku tapi tidak menghargai hasil kerja penat lelah mereka. Nazim juga menepis perspektif ‘Artis Milik Masyarakat’ kerana menganggap ia sepatutnya berkaitkan dengan kerjaya sahaja dan bukan hal peribadi.

Sempat juga Nazim menyelit kes bunuh diri di kalangan selebriti akibat terlalu tertekan untuk memenuhi kehendak masyarakat yang ingikan idola mereka sempurna di mata. Tidak hairanlah di negara luar juga banyak kes bunuh diri.

Dalam sungguh pendapat Nazim, rata-rata di Instagram ramai selebriti turut sama repost kenyataan beliau tanda setuju. Di ruangan komen, perasan juga adik kepada Neelofa, Ameera Khan komen bersetuju. Hmmm (rtky/w)


Pengikut Instagram Intan Bertambah, Izreen Padam Akaun

Kerana tidak tahan dikecam bertalu-talu sejak berita penceraian suami dan isteri pertama Intan Liana, Izreen Azminda mengambil keputusan untuk memadam akaun Instagramnya. Keputusan itu turut sama diikuti oleh suaminya, Ude Wahid.

Bagaimanapun peminat yang masih tidak berpuas hati menyerang pula Zatee Hijab yang mengambil Izreen sebagai duta beliau. Kemarahan netizen membuak sehingga mengugut akan memboikot segala produk dan drama yang menggunakan Izreen sehingga pihak Zatee terpaksa menutup ruangan komen.

Tetapi yang menariknya, hasil pencarian mendapati pengikut akaun Instagram Intan bertambah, dari 29,000 kepada 64,900 sejak kes penceraian berlaku. Mungkin ini tanda sokongan peminat buat wanita ini untuk terus kuat.

Sebagai recap, Izreen sebelum ini pernah mengakui sedang mengenali seorang jejaka (Ude) sejak 2016, namun menafikan beliau suami orang. Pada 30 November lalu pula, Intan mendedahkan suaminya sudah mengahwini Izreen tiga bulan sebelum beliau mengetahuinya.

Dan pada hari yang sama Ude telag menfailkan penceraian terhadap Intan namun dirahsiakan kepada umum. Izreen dalam program Melodi bertarikh 3 Disember 2017, meminta Intan berbaik dan menjaga suami bersama.

Manakala Ude dalam masa sama meminta diberikan ruang untuk beliau menjalankan tanggungjawab sebagai suami. Kalau diikutkan timeframe yang berlaku, Izreen seolah sudah mengetahui Ude mahu menceraikan Intan ketika menjadi tetamu di Melodi dan memberikan kenyataannya itu.

Teringat pula kenyataan Intan yang mendakwa beliau dan suami sudah tidak tingaal sebumbung dengan suami sejak November tahun lalu. Maknanya, Ude tidak pulang ke rumah mereka sejak beliau berkahwin dengan Izreen. Apapun hanya mereka yang tahu kebenarannya. (rtky/w)


"Jauhkan Diri Dari Suami Orang, Hormati Hak Wanita Lain"

Pernah merasai pedihnya hati bila suami curang, Bella Astillah bersimpati dengan nasib yang menimpa bekas madu Izreen Azminda, Intan Liana. Bagi Bella, seorang wanita itu tidak harus mendekati lelaki yang berstatus suami orang.

“Betul ia melibatkan dua pihak tapi dari awal berjumpa mesti sudah tahu suami orang, seharusnya kita tahu limit kita, sebolehnya jauhkan diri dan jaga kelakuan”

“Hormatilah hak orang lain terutamanya sesama wanita dan kebahagiaan orang,” katanya kepada m Star Online, simpati dengan nasib Intan yang diceraikan oleh Ude Wahid yang baru saja mengahwini Izreen hujung tahun lalu.

Penghujung tahun lalu, Izreen tampil mendedahkan, beliau dah Ude sudah berkahwin secara rahsia tanpa pengetahuan isteri pertama. Sejak dari itu dikhabarkan rumah tangga Intan mula bergolak, dan diakuinya tidak sembumbung sejak November lalu.

Pun begitu, Ude meminta penceraian beliau tidak dikaitkan dengan Izreen. Namun sejak berita penceraian diumumkan Izreen tidak henti-henti dikecam peminat sehingga beliau tidak tahan lalu menyahaktif akaun Instagramnya. (rtky/w)


“Cantiknya Athisha, Harap Tak Jadi Macam Neelofa”

Baru-baru ini, pelakon dan pengacara Neelofa menjadi buah mulut netizen apabila mengadakan majlis pelancaran tudung di kelab malam.

Disebabkan isu tersebut, keluarganya juga turut menjadi perhatian ramai. Umum mengetahui Neelofa mempunyai enam adik beradik perempuan dan dua lelaki. Nabila dan Ameera Khan antara yang dikenali dan sentiasa bersama Neelofa kemana saja.

Tapi ramai yang tidak tahu Neelofa mempunyai seorang adik perempuan yang memang cun habis, Athisha Khan dan wajahnya mirip penyanyi popular Camelia Cabello.

Berusia 20 tahun, Athisha baru saja menamatkan pengajiannya dalam jurusan kesihatan (pergigian) di Kolej Tunku Ja’afar, Negeri Sembilan.

Athisha juga tidak terlepas dari netizen yang menasihatinya agar tidak menjadi seperti kakaknya.

Rata-rata netizen mengatakan, Athisha lain dari yang lain. Seorang yang rendah diri dan beauty with brain.


Mufti WP Sambut Baik Permohonan Maaf Neelofa

Mufti Wilayah Persekutuan, Datuk Dr Zulkifli Mohamad al-Bakri menyambut baik permohonan maaf yang dibuat usawahan, Neelofa serta memuji sikapnya yang merendah diri dan mengakui kesilapannya.

“Alhamdulillah, saya melihat kenyataan akhbar ini suatu tindakan terpuji yang dibuat oleh Naelofar Hijab apabila membuat permohonan maaf terhadap kesilapan telah mereka lakukan”

“Perkara ini bertepatan dengan hadis yang bermaksud setiap anak Adam tidak terlepas daripada kesalahan, namun sebaik pesalah adalah mereka yang bertaubat. Dalam dunia perniagaan aspek keberkatan perlu diutamakn selain daripada keuntungan semata-mata.

“Justeru, pelancaran tudung baru-baru ini hendaklah tidak disertai elemen yang secara kuat boleh mengundang fitnah. Namun sewajarnya ia disulami dengan elemen tarbiyyah kepada masyarakat agar bertudung mengikut syariat bukan hanya fesyen,” jelasnya kepada Harian Metro.

Selain itu, Zulkifli turut mencadangkan ahli perniagaan tudung melantik Penasihat Syariah agar tudung yang yang dikeluarkan bukan sahaja mengikut trend semasa tetapi paling penting mengikut prinsip syarak. (rtky/w)


Intan Liana Meratapi Penceraian Di Hari Ulangtahun Perkahwinan

Sebak mendengar luahan Intan Liana apabila beliau memberitahu dirinya bukanlah wanita terbaik untuk suami, Ude Wahid dan gembira untuknya kerana sudah berjumpa wanita yang lebih baik sekarang.

“Saya bukan wanita terbaik untuk Ude dan dia sudah jumpa yang lebih baik untuk dirinya. Saya doa yang terbaik untuknya pada masa mendatang. Orang selalu cakap, dalam tempoh lima tahun memang banyak dugaan dalam perkahwinan”

Sepatutnya menyambut ulangtahun perkahwinan hari ini, sambutan kali ini perit untuk Intan ingati apalagi hubungannya dengan suami sudah berakhir. Menerusi Instagram story, Intan meluahkan kesedihan yang ditanggung.

Manakala kongsi Intan lagi, hak penjagaan anak tidak dituntut di mahkamah kerana hasil perbincangannya dengan bekas suami, ianya bergantung atas budi bicara sendiri. Bagaimanapun kes penceraian akan disebut semula pada 22 Mac.

“Jelas sekali, inilah dugaan buat saya yang perlu saya lalui. Berkaitan penjagaan anak, hal itu adalah atas perbincangan kami bersama. Ia tak dituntut di mahkamah. Semuanya atas budi bicara saya dan dirinya”

“Ikutkan, saya tak tahu lagi apa kesudahannya kerana kes perceraian ini akan disebut semula pada 22 Mac,” jelasnya kepada Berita Harian Online mengenai kes penceraiannya yang akan disebut semula. (rtyk/w)


Neelofa Boleh Didakwa Punca Islam Dipandang Hina

Tindakan Neelofa memilih kelab malam sebagai lokasi pelancaran hijab tempoh hari membolehkan beliau didakwa di bawah Akta Kesalahan Jenayah Syariah (Wilayah-wilayah Persekutuan) 1977.

Timbalan Presiden Persatuan Guaman Hartanah Malaysia (HartaGuam), Salkukhairi Abd Sukor berkata, berdasarkan Seksyen 7 Akta Kesalah Jenayah Syariah, mana-mana individu yang menyebabkan agama dipandang hina, boleh disabitkan denda tidak melebihi RM3,000 atau penjara tidak melebihi dua tahun atau kedua-duanya sekali.

“Tindakan Neelofa itu bukan sahaja boleh memberi gambaran negatif terhadap wanita Muslimah yang bertudung tetapi juga secara tidak langsung boleh menjatuhkan kesucian agama Islam itu sendiri”

“Selepas ini pasti ada yang beranggapan wanita Muslimah boleh pergi dan menari di kelab malam, asalkan mereka memakai tudung. Ini persepsi yang silap dan perlu diperbetulkan kerana Islam mensyariatkan seseorang wanita itu perlu menutup aurat untuk menjaga maruah”

Bagaimanapun, Salkukhairi berkata, perkara ini terpulang kepada Majlis Agama Islam Wilayah Persekutuan (MAIWP) mahu mengambil tindakan sewajarnya terhadap selebriti itu atau tidak.

“Undang-undang sudah ada. Cuma ia terserah kepada MAIWP. Jika pihak berkuasa agama ingin mengekang perbuatan itu, tindakan undang-undang sewajarnya perlu diambil sebagai pengajaran terutamanya bagi selebriti yang mempunyai ramai pengikut seperti Neelofa,” jelasnya. (rtky/w)


Fazura Kongsi Video Sekitar Resepsi Perkahwinan

Hujung minggu lalu telah berlangsungnya majlis resepsi pertama perkahwinan antara Fattah Amin & Nur Fazura yang dilihat sebagai sebuah majlis paling dinantikan ramai selepas pernikahan mereka tahun lalu.

Mengambil peluang untuk berkongsi kegembiraan bersama peminat, Fazura memuat naik tiga buah video sekitar majlis tersebut menerusi Instagram.

Peminat rata rata teruja dengan perkongsian tersebut dan mendoakan yang perkahwinan pasangan ini diberkati dan tidak kurang juga yang tidak sabar untuk tunggu cahayamata pertama pasangan ini. (rtky/m)


Sajat Bakal Keluar Single Baru ‘Makhluk Penggoda’

Belum reda lagi buah mulut orang dengan lagu duetnya bersama Datuk Aliff Syukri menerusi lagu ‘Abang Nak Tegur’, usahawan kosmetik Nur Sajat bakal melancarkan single keduanya pula tidak lama lagi.

Single keduanya bertajuk ‘Makhluk Penggoda’ itu bakal dilancarkan bulan ini atau April depan dan ‘teaser’ lagu tersebut telah siap.

“Insya-Allah jika semuanya berjalan lancar, ia akan dilancarkan pada bulan ini atau April nanti,” katanya, lapor Harian Metro.

Kata Sajat lagi, baru-baru ini dia menerima tawaran berlakon filem dan akan bergandingan dengan Datuk Awie, namun dia menolak tawaran tersebut kerana sibuk dengan perniagaannya.

Bakal keluar dengan single baru, Sajat menegaskan dia tidak mencari publisiti dan mengejar glamor, sedangkan dia pernah berlakon filem pada tahun 2014.

“Kalau betul-betul saya mengejar glamor dan populariti, baik saya betul-betul buat waktu zaman berlakon Ophilia lagi, tapi saya bukan jenis begitu,” katanya.


Netizen Beri 7 Sebab Lelaki Takut Dekati Neelofa

Pengacara dan pelakon Neelofa antara usahawan yang dikagumi ramai. Bukan saja mendapat tempat dalam dunia hiburan, malah mendapat kepercayaan untuk menjadi duta jenama antarabangsa.

Walaupun kariernya amat cemerlang, namun dalam soal cinta dia mengakui bahawa ramai lelaki yang takut untuk dekati dirinya.

Namun, seorang individu memberikan sebab yang mungkin sedikit sebanyak menjawab persoalan tersebut.

Individu tersebut memberikan sebab dan pandangan sebagai seorang lelaki. Lebih mengejutkan, menurut ‘lelaki’ tersebut Neelofa tidak memiliki ciri-ciri seorang isteri yang diinginkan oleh kaum lelaki.


Dakwa Dipukul 11 Anggota Polis Dalam Lokap

Dalam satu sidang media yang diadakan di Setia Alam semalam, Farid Kamil mendakwa beliau telah dipukul anggota polis sehingga meninggalkan parut di dahi ketika berada di dalam lokap.

Farid Kamil mendakwa kejadian tersebut berlaku pada hari ketiga di lokap sekitar jam 2.00 pagi.

“Saya didatangi 11 orang individu berpakaian preman, kemudian saya diikat dengan baju putih. Apabila saya sedar dahi saya berdarah dan dibawa ke Pusat Perubatan Universiti Malaya untuk rawatan,” jelasnya.

Farid Kamil telah membuat laporan polis berhubung perkara ini di Balai Polis Taman Tun Dr Ismail pada 31 Januari lalu pada jam 5.54 petang.

Namun beliau mendakwa sehingga kini maklum balas yang diterima daripada pihak polis adalah mengecewakan.

Timbalan Ketua Polis Daerah Petaling Jaya, Superintendan Ku Mashariman Ku Mahmood berkata pihaknya akan meneliti semua dakwaan yang dibuat oleh Datuk Farid Kamil sebelum mengeluarkan komen lanjut.

“Siasatan lanjut akan dijalankan berdasarkan dakwaan yang dibuat. Siasatan terhadap laporan polis yang dibuat sebelum ini masih diteruskan,” katanya. (rtky/m)


Gara-Gara Tudung Kelab Malam, Neelofa Tarik Diri Dari Majlis PM

Gara-gara kontroversi panas membabitkan dirinya, Neelofa menarik diri dari menghadiri program Transformasi Nasional 2050 (TN50) bersama PM, Datuk Seri Najib Razak semalam. Keputusan itu diambil kerana tidak mahu majlis itu ‘terganggu’ dengan kontroversi yang sedang melanda.

“Diharapkan, keputusan yang dibuat ini dapat memberi ruang kepada orang ramai untuk menghayati segala mesej dan agenda penting negara yang diumumkan Perdana Menteri, Datuk Seri Najib Razak”

“Sekali lagi, saya memohon maaf atas keputusan ini,” jelasnya kepada Berita Harian Online mengenai ketidakhadiran beliau ke majlis bersama Perdana Menteri, Datuk Seri Najib Razak.

Sebelum ini, Neelofa dilihat menjalani latihan sebagai persediaan untuk menjadi hos majlis berkenaan, namun setelah berbincang, beliau menarik diri. Terdahulu Neelofa dikecam hebat apabila melancarkan tudung di kelab malam, Zouk.

Kontroversi pelancaran tudung di kelam malam bukan sahaja memberi impak kepada perniagaan, malah hasil siasatan mendapat usahawan itu juga telah kehilangan 100,000 pengikut di Instagram. Sekaligus menjadikan followers beliau berbaki 5.4 juta orang sahaja. (rtky/w)


"Izreen Azminda Bukan Punca Penceraian Dengan Isteri Pertama"

Mengakui sudah tiada hati untuk hidup bersama isteri pertama, Intan Liana, Ude Wahid meminta keputusannya untuk bercerai tidak dikaitkan dengan isteri kedua, Izreen Azminda. Ude berkata, beliau tidak sanggup lagi menipu diri untuk meneruskan hubungan suami isteri, Intan.

“Seperti yang saya nyatakan bahawa keputusan untuk bercerai adalah jalan terbaik. Apa yang berlaku biarlah saya dan Intan Liyana yang selesaikan. Izreen tidak pernah mencampuri urusan saya dan Liyana”

“Seperti sebelum ini orang menuduh saya melulu dengan berkata saya seorang bapa yang tidak bertanggungjawab, sedangkan kebajikan Intan Liyana dan dua anak tidak akan saya abaikan,” jelasnya kepada Harian Metro.

Sementara itu, Intan meluahkan rasa sedihnya terhadap perpisahan itu dan tidak mengetahui apa punca sebenar bekas suaminya berbuat demikian. Manakala netizen pula melepaskan geram di ruangan komen terhadap keputusan Ude.

Ramai mendakwa keputusan Ude dipengaruhi oleh Izreen sejak pasangan itu bernikah hujung tahun lalu. Malah Intan turut mendedahkan beliau dan suami tidak lagi hidup sebumbung sejak November tahun lalu. (rtky/w)


Neelofa Akhirnya Mohon Maaf Kepada Semua

Dalam kemaskini terbaru menerusi akaun Instagram beliau, Neelofa dengan rendah diri memohon maaf kepada semua pihak yang terguris dengan kontroversi pelancaran koleksi terkini tudung beliau di sebuah kelab hiburan.

Neelofa juga berkata beliau mahu bertanggungjawab atas semua keputusan yang dibuat sehingga isu ini timbul dan mahu belajar dari kesilapan.

“Selepas memahami dan mengambil kira apa yang berlaku ketika malam pelancaran itu, saya secara ikhlas memohon maaf kerana menimbulkan tekanan dan sentimen negatif terhadap pemilihan lokasi tersebut”

“Saya juga mahu berterima kasih kepada semua pihak yang telah memberi sokongan. Kami akan memberi lebih perhatian pada masa hadapan dalam menjaga imej produk”

“Melangkah terus, kami akan meneruskan penjemaan tudung dalam landasan yang sewajarnya,” katanya. (rtky/m)


“Saya Sudah Tiada Hati Pada Intan” – Ude

Selepas isteri pertama kepada Muhammad Radzi Abdul Wahid atau Ude, Intan Liyana membuat kenyataan tentang suaminya memfailkan permohonan cerai, giliran Ude pula memberi kenyataan tentang hubungan rumah tangga mereka.

Pemuzik bebas itu mengakui, dia sudah tiada hati untuk hidup bersama dengan isterinya itu dan perpisahan adalah jalan terbaik.

Suami kepada pelakon Izreen Azminda itu berkata, dia dan Intan tidak sanggup menipu diri untuk meneruskan lagi perhubungan sebagai suami isteri.

“Agak lama juga saya membuat pertimbangan dan perpisahan adalah jalan terbaik. Bagaimanapun, kebajikan isteri pertama dan dua anak kami, Arish Muqri, 4, serta Ariq Muqri, 1, tidak akan diabaikan.

“Saya kecewa dilemparkan tuduhan melulu netizen yang menganggap saya sebagai bapa yang tidak bertanggungjawab. Apa juga yang terjadi antara saya dan isteri pertama, itu masalah kami. Tidak perlu mengaitkan anak saya,” katanya kepada BH Online.

Permohonan cerai dibuat pada 30 November tahun lalum Ude bakal melafazkan cerai terhadap isteri pertamanya selepas proses perbincangan mengenai nafkah dan penjagaan anak selesai.


“Saya Masih Sayangkan Suami Saya” – Intan Liyana

Dalam satu kenyataan kepada media hari ini isteri kepada Muhammad Radzi Abdul Wahid atau Ude, Intan Liyana mengakui yang tidak tahu apa salahnya sehingga suaminya itu sanggup memfailkan permohonan cerai.

“Sehingga ke hari ini, saya masih sayangkan Ude. Bersedia atau tidak, saya terima dan reda lafaz cerai yang akan dibuat suami,” katanya menangis.

Mengakui Ude seorang suami dan bapa yang baik serta penyayang, hubungan suami isteri menjadi renggang sejak November lalu. Ude pula mengakui sudah mengahwini pelakon Izreen Azminda pada Ogos tahun lalu.

Intan Liyana dan Izreen Azminda hanya sempat menjalani hidup bermadu selama enam bulan.

“Kami sudah tidak sebumbung sejak November lepas dan saya masih menetap di rumah yang disediakan Ude bersama anak-anak,” katanya lagi. (rtky/m)


Kakak Mohon Maaf Isu Lancar Tudung Di Kelab Malam

Noor Nabila bagi pihak NH Prima International Sdn Bhd memohon kepada semua diatas kontroversi tercetus di pusat hiburan, Zouk tempoh hari. Selain menjelaskan ‘kehalalan’ barang yang digunakan, Nabila menjelaskan pihaknya mendengar luahan dan teguran orang ramai.

“Kami juga mendapatkan katerer luar untuk menyajikan makanan halal. Semua perkasas termasuklah sudu, garpu dan gelas yang digunakan oleh para tetamu juga disediakan oleh katerer tersebut. Untuk makluman, kami kini telah mengambil langkah segera untuk membetulkan situasi ini”

“Tiada yang lebih penting dari mendapatkan kembali kepercayaan dan keyakinan semua. Kami mengambil serius dan mendengar semua komen mengenai isu ini dan kami akan menggunakannya untuk membimbing kami secara positif bagi mengelakkan insiden yang sama berulang”

“Kami akan pastikan isu keagamaan dan kebudayaan akan dititikberatkan dalam setiap keputusan yang dibuat pada masa hadapan dan kami amat berharap agar diberi peluang untuk memperbaiki diri dan memperbetulkan keadaan,” katanya.

Baru-baru ini perasan juga kampen boikot tudung Neelofa selepas kontroversi yang tercetus baru-baru ini. Harapnya Naelofar Hijab dapat mengembalikan keyakinan pembeli semula. Tapi kenapa Nabila seorang sahaja yang mohon maaf tapi bukan Neelofa sekali? Ramai yang tunggu ni. (rtky/w)


Suami Izreen Azminda Ceraikan Isteri Pertama

Setelah episod kontroversi kawhin secara senyap, hari ini suami Izreen Aminda, Ude Wahid membuat keputusan untuk menceraikan isteri pertamanya, Intan Liana. Pemuzik itu telah melafazkan cerai di Mahkamah Rendah Syariah Daerah Gombak Timur sebentar tadi pada jam 2.30 petang.

Bagaimanapun isteri kedua, Izreen enggan memberikan komen lanjut mengenai perpisahan suaminya itu kerana bimbang akan mengeruhkan lagi keadaan. Jelasnya lagi, beliau juga tidak pernah mencampuri urusan pasangan itu.

“Saya pasti apa saja yang keluar daripada mulut saya akan diputar-belit dan dipersalahkan di kemudian hari seperti sebelum ini apabila berita pernikahan kami didedahka. Saya tidak pernah bertanya mengenai mereka berdua”

“Saya rasa itu jalan terbaik mengelak konflik. Jadi apabila mereka membuat keputusan untuk berpisah, saya juga tidak tahu puncanya. Dan saya tidak punya hak untuk ambil tahu kerana takut nanti disalah anggap dan dipersalahkan kemudian,” katanya kepada Harian Metro.

Sebelum ini Izreen dikecam hebat apabila mengahwini pemuzik itu secara senyap tanpa pengetahuan isteri pertama. Lebih mencetuskan kemarahan orang apabila rumah tangga Ude dan Inta berentakkan sejak mengahwini Izreen. (rtky/w)


"Kalau Majlis Di Masjid Tak Mungkin Terkinja-Kinja Kan"

Pelancaran tudung Neelofa di kelab malam baru-baru ini juga mendapat perhatian bekas pelakon, Wardina Safiyyah. Menerusi Instagram, Wardina menegaskan kepentingan persekitaran dan memberi contoh dari sudut berbeza andai majlis tersebut dibuat di masjid, mungkin kontroversi ini tidak terjadi.

Dalam perkongsian itu, Wardina berpendapat peranan persekitaran boleh mengubah tingkah laku seseorang. Jelasnya, melancarkan sesuatu yang dirasakan mulia seperti (hijab) di tempat maksiat seperti kelam malam adalah sesuatu tidak masuk akal sebagai orang Islam.

Malah Wardina juga meminta usahawan berjaya itu menarik balik kenyataannya sebelum ini yang tidak kisah dengan teguran orang ramai. Nasihat Wardina lagi, sebagai umat Islam, Neelofa harus bersifat merendah diri dan menerima teguran orang lain agar dapat menjadi seseorang yang lebih baik.

Teguran Wardina di lama sosial itu telah mendapat perhatian peminat yang rata-rata bersetuju dan menyokong sikap Neelofa yang dikatakan ‘mendongak ke langit’ walaupun selepas ditegur beberapa orang agamawan Malaysia. (rtky/w)


Neelofa Ucap Terima Kasih Pada Mufti, Masih Tiada Mohon Maaf

Walaupun tanpa kata maaf diucapkan di bibir jutawan muda, Neelofa namun beliau berterima kasih diatas teguran ikhlas dari Mufti Wilayah Persekutuan, Datuk Dr Zulkifli Mohamad al-Bakri.

“Saya anggap ia satu teguran dan nasihat yang mendamaikan dari seorang pakar kepada saya. Saya sangat menghargainya. Saya dan team NH mengambil berat setiap nasihat dan cadangan yang diutarakan oleh pihak Datuk Dr Zulkifli Mohamad al-Bakri itu”

“Saya juga ingin mengucapkan jutaan terima kasih kepada semua pihak yang sudi meluangkan masa, memberikan kritikan dan cadangan dalam keadaan saya berhadapan dengan situasi tidak diduga sebegini. Hanya ucapan terima kasih mampu saya hulurkan,” jelasnya.

Neelofa berkata, beliau akan cuba berusaha memperbetulkan kekusutan dan kekeliruan yang tercetus dengan cara yang terbaik. Terdahulu Neelofa enggan mempedulikan nasihat dan teguran netizen mengenai tindakannya.

Kata-kata itu sekaligus menambahkan lagi kemarahan orang terhadap beliau yang tidak mengakui kesilapannya dan memohon maaf. Sehingga kini setelah beberapa teguran dari agamawan, Neelofa masih belum memohon maaf. (rtky/w)


Zed Zaidi Kata Neelofa Pilih Kelab Malam Sebab Nak Berdakwah

Disebalik kecaman hebat yang diterima Neelofa akibat melancarkan koleksi tudung di kelab malam, Presiden Seniman, Zed Zaidi menyokong tindakan usahawan itu. Jelasnya itu adalah pendekatan yang diambil Neelofa untuk berdakwah di pusat hiburan.

“Neelofa mungkin ada pendekatan tertentu “untuk berdakwah” dengan memilih pusat hiburan itu untuk melancar tudungnya”

Selain Zed, pengarah terkenal, Erma Fatima juga menggesa agar Neelofa tidak mempedulikan kecaman orang mengenai lokasi yang dipilihnya. Menurut Erma tidak salah menganjurkan acara di kelab malam, dan menyeru netizen tidak ‘sibuk’ menjadi Tuhan di media sosial.

“Saya berharap netizen jangan jadi Tuhan pula untuk menghukum orang lain. Ia mungkin strategi pemasarannya untuk melancarkan koleksi tudung di pusat hiburan pula. Tiada salahnya untuk buat majlis pelancaran di pusat hiburan.

Nampaknya pendapat selebriti dan mufti bercanggah di sini. Baru semalam beberapa mufti, menyuarakan rasa sedih dengan tindakan jutawan itu dan menyuruhnya untuk bertaubat. Sebagai peminat, anda tentukanlah sendiri. (rtky/w)


Usahawan Muda Cinta Baru Elfira Loy?

Belum habis lagi spekulasi mengenai perpisahan Elfira Loy dan Sufian Suhaimi, peminat sudah mengandaikan wanita itu sudah punya pengganti apabila gambar bersama usawahan yang dikenali, Asyraff Mazlan tersebar di media sosial.

Menerusi Insta story, Elfira bersama kakaknya dirakam bersama meraikan ulangtahun kelahiran Asyraff di sebuah restoran. Video yang dimuat naik Asyraff sekaligus membuatkan peminat tertanya-tanya adakah beliau cinta baru Elfira.

Rata-rata peminat membuat andaian usahawan muda itu adalah kekasih baru Elfira. Lebih menguatkan lagi spekulasi itu apabila Asyraff memuat naik gambar dengan Elfira ketika di Mekah awal bulan lalu berserta kepsyen romantis.

Manakala Sufian Suhaimi pula apabila ditanya mengenai perkara ini berkata, beliau mengetahui hubungan Elfira bersama jejaka itu sebagai rakan sebelum ini. Bagaimanapun beliau tidak mahu mengulas lanjut kerana sudah putus.

Jika benar berita ini apa salahnya, sudahlah mempunyai wajah yang kacak dan matang malah jika dilihat pada Instagramnya juga boleh dikatakan seorang yang mempunyai kehidupan mewah. Pasti ibu Elfira suka dengan pilihan kali ini! (rtky/w)


“Siapa Yang Tak Datang Zouk Saja Yang Kecoh”

Dalam kenyataan terbaru yang diberikan menerusi program MeleTOP malam tadi, Neelofa masih mempertahankan tindakan beliau menganjurkan majlis pelancaran koleksi tudung terbarunya di pusat hiburan terkemuka, Zouk.

Neelofa yang dihubungi MeleTOP menerusi panggilan telefon berkata yang bahagian dalam pusat hiburan itu sudah ditukar supaya bersesuaian dengan majlis itu.

“Memang tidak ada sebotol pun minuman beralkohol yang orang boleh nampak. Malah, tidak ada juga orang menghisap rokok ketika majlis itu berlangsung”

“Siapa yang tak datang saja yang kecoh, tetapi orang yang ada di situ (pusat hiburan) tahu apa yang berlaku,” katanya kepada hos Nabil Ahmad dan Sherry Al Hadad.


Mufti Nasihat Neelofa Bertaubat, Cari Rezeki Berkat

Harian Metro mendapatkan komen Mufti Perak, Tan Sri Harussani Zakaria berhubung tindakan Neelofa yang melancarkan koleksi tudung terbaru di sebuah pusat hiburan terkemuka di Kuala Lumpur.

Mufti Perak itu mengatakan yang umat Islam dilarang mendekati tempat maksiat dan hukumnya sudah jatuh haram jika tempat berkenaan terdapat unsur melanggar syarak.

“Sekiranya ada unsur berkenaan, Neelofa perlu bertaubat dan jangan ulang lagi,” katanya.

Mufti Negeri Sembilan Datuk Mohd Yusof Ahmad pula menyifatkan tindakan Neelofa itu salah kerana bersubahat melakukan perkara berunsur maksiat.

“Perbuatan itu haram kerana gerak-geri perempuan ditontonkan kepada lelaki bukan mahram. Apapun alasan diberikan, saya tetap menganggap ia salah kerana pusat hiburan menjual minuman keras dan memabukkan,” tambahnya.

Mufti Wilayah Persekutuan, Datuk Dr Zulkifli Mohamad al-Bakri pula menulis surat terbuka buat Neelofa dengan meninggalkan pesan untuk bertanya ulama sebelum bertindak, sentiasa memelihara imej wanita bertudung & mencari rezeki yang diberkati Allah SWT.

Moga Neelofa dapat mengambil iktibar atas apa yang terjadi dan tidak lagi mengeluarkan kenyataan angkuh tidak mahu mendengar kritikan ramai selepas ini. (rtky/m)


Menari Ghairah, Blogger Akui Lalai & Lupa Diri

Sejak semalam, aksi wanita bertudung menari ghairah di majlis pelancaran koleksi hijab Neelofa menjadi bualan hangat di media sosial.

Individu tersebut merupakan blogger dan personaliti Youtube popuar, Nisa Kay, akui dia tidak seharusnya berkelakuan sedemikian lebih-lebih sebagai wanita berhijab.

“Saya akui, perlakuan saya itu tidak seharusnya berlaku dan sama sekali tidak menggambarkan diri saya sebenar serta imej sebagai wanita bertudung.

“Saya akui, saya tidak memaparkan contoh yang baik, lebih-lebih lagi dengan reputasi yang perlu dijaga,” ujarnya kepada mStar.

Tidak menyangka video tersebut akan tular, dia juga akui lalai dan lupa siapa dirinya ketika itu.

“Suasana dan muzik yang meriah mungkin buat saya lupa seketika siapa saya dan kenapa saya berada di sana.

“Ada khilafnya di mana saya lalai dan terbawa-bawa dengan perlakuan saya seperti mana yang orang ramai sudah saksikan menerusi video tersebut,” ujarnya lagi.


Strategi Kelab Malam Menjadi, Tudung Neelofa Habis Dijual

Trending di laman Twitter semalam, nampaknya strategi pemasaran Neelofa melancarkan koleksi tudung di kelab malam menjadi apabila koleksi baru hijab turban, Be Lofa Turban yang dilancarkan semalam habis dijual.

Menerusi laman web Naelofar Hijab, kesemua 45 warna berharga RM73 dan RM75 itu telah tersenarai dalam sold out item. Walaupun mendapat kecaman hebat dari peminat juga mufti agama, koleksi tudung beliau masih laku keras.

Selain itu hashtag #Zouk dan #BeLofa adalah dua hastag paling trending di Twitter dan #5 trending di YouTube hari ini di Malaysia, penangan koleksi tudung Neelofa. Mungkin inilah yang dimahukan Neelofa sebagai usahawan.

Apapun seribu terima kasih juga kepada ‘penari-penari’ wanita semalam yang menghangatkan lagi acara pelancaran tudung Neelofa. Tanpa mereka mungkin #BeLofa tidak trending seperti ini atau lokasinya sengaja dipilih Neelofa? (rtky/w)


Mat Dan Terima Status Penduduk Tetap Malaysia

Mula menetap di Malaysia sejak tahun 2009, Mat Dan atau nama Islamnya nama Islamnya Mohammad Kareef Daniel Abdullah yang berasal dari Bristol, United Kingdom kini mendapat status penduduk tetap Malaysia.

Berita gembira itu diumumkan sendiri oleh Timbalan Perdana Menteri, Datuk Seri Ahmad Zahid Hamidi.

“Saya memang terkejut. Memang saya pun tidak menyangka bahawa TPM sendiri yang akan umum perkara tersebut,” ujarnya seperti dipetik daripada Astro Awani.

Menurut Mat Dan, dia mula memohon status penduduk tetap selepas mendirikan rumah tangga dengan gadis pilihannya yang berasal dari Terengganu.

“Saya rasa ia satu impian yang menjadi kenyataan..boleh duduk di sini dan kini harapan saya agar saya boleh membuat sesuatu yang positif untuk Terengganu.

“Saya mula memohon menjadi rakyat Malaysia selepas sahaja saya kahwin, saya tahu ia tidak mudah tapi bila berita gembira ini datang.. saya rasa macam nak cium tangan TPM.

Status penduduk tetap Mat Dan diluluskan selepas mengkaji semua aspek termasuk sumbangannya kepada Malaysia.


"Apakah Wanita Muslim Sudah Bebas Kunjungi Kelab Malam"

Nampaknya pelancaran koleksi tudung Hajjah kesayangan ramai, Neelofa semalam di Zouk mendapat perhatian ramai. Selain mufti, pensyarah Fakulti Ubatan dan Sains Kesihatan sebuah universiti tempatan, Prof Madya Dr Rafidah Hanim Mokhtar turut sedih mendegar berita tersebut.

Terkilan dengan tindakan Neelofa membuatkan Rafidah terpanggil untuk menulis, bertapa jauhnya umat Islam tersasar dari landasan. Jelas Rafidah, kalau dulu wanita Muslim sepatutnya menjauhi tempat maksiat seperti kelab malam tapi sekarang apakah yang mahu dibuktikan Neelofa?

Menyedari Neelofa enggan mempedulikan nasihat peminat mengenai tindakannya itu, Rafidah meminta jutawan itu mengembalikan diri dengan mendekatkan kembali dengan rujukan Al-Quran agar dapat memahami martabat hijab pada seorang wanita Muslim di sisi agama.

Kadang apa yang difikirkan betul bagi kita tidak semestinya betul, sebab itulah pandangn orang harus diambil kira. Kami pun tidak tahu mahu husnuzon bagaimana lagi kalau pakar agama, cerdik pandai pun menidakkan perkara ini. (rtky/w)


"Tidak Perlu Pilih Tempat Orang Minum Arak Lancar Tudung"

Semlam Neelofa bertegas tindakannya melancarkan tudung di sebuah kelab malam tidak salah. Hari ini pendakwah bebas, Ustaz Pahrol Mohamad menjelaskan tindakannya itu tidak salah namun perbuatannya jatuh haram hukumnya apabila disertakan dengan tarian wanita.

“Neelofa boleh lancarkan tudung di kelab malam dan jelaskan kebaikan memakai tudung tapi hanya sekadar itu sahaja. Tak salah nak buat sesuatu kelainan. Cuma, ia akan jadi haram apabila ada elemen yang menyalahi syariah Islam seperti wanita beraksi dengan tarian.

“Namun, tindakan Neelofa memilih kelab malam itu sudah dikira mengundang fitnah adalah berdosa. Jadi, tak perlulah melakukan sesuatu mengundang fitnah. Kelab malam sudah sinonim dengan minuman keras dan perkara yang menyalahi syariah Islam,” jelasnya kepada m Star Online.

Tambah Pahrol lagi, jika sesuatu perkara atau perbuatan boleh mengundang fitnah, ianya adalah haram dan berdosa. Bagaimanapun Pahrol berpendapat, tidak perlulah Neelofa memilih kelab malam sebagai tempat pelancaran tudung kerana ianya sinonim dengan arak.

Terdahulu, Neeloda dikecam teruk selepas memilih Zouk sebagai tempat untuk melancarkan koleksi tudung terbarunya. Lebih parah lagi apabila video-video wanita sakan menari tersebar. Pun begitu Neelofa tegas dengan pendiriannya dan enggan mempedulikan kata-kata orang. (rtky/w)


KAJIAN: Ibu Garang Rahsia Anak Perempuan Berjaya

Bukan mudah untuk bergelar ibu bapa kerana diberi tanggungjawab besar untuk menjaga dan mendidik anak-anak.

Sebagai ibu bapa, pendidikan anak-anak sangat penting dan untuk menentukan masa depan yang cerah dan berjaya. Anak akan lebih rapat dengan ibu kerana ibu lebih menguruskan keluarga berbanding bapa.

Ramai ibu tidak sedar bahawa sikap mereka boleh menjejaskan pertumbuhan anak-anak dan masa depan mereka, terutama sekali dalam membesarkan anak perempuan.

Menurut satu kajian, ibu yang tegas yang boleh mendorong anak perempuannya untuk berjaya dalam akademik dan dalam kehidupan. Kajian dijalankan pada tahun 2004 hingga 2010, di mana saintis mengkaji 15,500 kanak-kanak berumur 13-14 tahun.

Dari kajian itu, hasil mendedahkan anak perempuan yang dibesarkan oleh ibu yang tegas dan garang boleh mendapat pekerjaan yang baik.

Ibu yang tegas dan sentiasa mengambil berat dapat mengelakkan anak perempuan terjebak dengan seks sebelum berkahwin dan hamil di usia muda.


10 Selebriti Seperti Anak Dara Walaupun Ramai Anak

Perut mengeleber dan berat badan susah nak turun antara masalah yang dihadapi oleh wanita yang baru bersalin terutama sekali bersalin secara pembedahan atau caesarean.

Ramai wanita di luar sana baru anak satu tapi badan dah macam anak 10. Memang susah nak turunkan berat badan.

Tapi 10 selebriti cantik ini memiliki badan seperti anak dara walaupun ramai anak.

Ramai yang cemburu dengan penyanyi kecil molek ini. Mana tidaknya, dah ada 3 orang anak pun masih langsing. Rasanya sekarang lagi langsing jika dibandingkan masa zaman anak dara dulu. Nampak macam budak sekolah pun ada.

Kecantikan pelakon ini memang tidak dapat dinafikan. Pakai apa saja pun tetap nampak cantik. Imej rambut pendek pun tetap jelita. Ibu kepada dua orang cahaya mata ini masih kekal langsing dan makin menawan.

Pelakon dari Indonesia yang terkenal menerusi drama sinetron Bawang Putih Bawang Merah ini langsung tak nampak seperti seorang ibu yang mempunyai 3 orang anak. Apa rahsia Nia agaknya?

Tahun ini menganjak usia 50 tahun, penyanyi bersuara lantang ini masih kekal cantik dan miliki body meletop walaupun sudah mempunyai 4 orang cahaya mata.

Che Ta memang terkenal dengan gelaran ‘badan kerengga’. Lihat saja bentuk badannya yang langsing mengalahkan anak dara walaupun dah ada 3 orang anak.

Siapa sangka personaliti TV cantik ini memiliki 3 orang cahaya mata yang comel-comel. Apa yang pasti, body Marion masih meletop macam dulu!

Pengacara popular Daphne Iking masih kekal cantik dan menawan walaupun bergelar ibu kepada 3 orang cahaya mata. Cepat betul langsing selepas melahirkan anak ketiganya pada tahun 2016.

Pelakon dan pengacara cantik ini memang layak digelar ‘Mama Vouge’. Mana tidaknya, kalau keluar bersama 2 orang anak lelakinya, dah macam kakak dengan adik je.

Pelakon berusia 47 tahun ini masih kekal cantik dari dulu hingga sekarang. Wajahnya yang seperti keanak-anakkan membuatkan ibu kepada 2 orang anak ini seperti anak dara.

Gara-gara sering dicemuh penerbit drama kerana saiz badan besar, pelakon Catriona Ross mengakui pernah hadapi masalah kemurungan. Tekad untuk miliki bentuk badan idaman, ibu kepada 3 orang cahaya mata ini semakin cantik dan menawan.


Penjelasan Kenapa Zouk Bukan Tempat Untuk Tudung

Selepas Neelofa tampil memberikan kenyataan tentang isu penganjuran majlis pelancaran koleksi tudung terbaru beliau di sebuah pusat hiburan terkemuka di Kuala Lumpur, semakin ramai tidak berpuas hati dengan apa yang terjadi.

Orang ramai rata rata kecewa dengan tindakan Neelofa yang selama ini menjadi idola mereka selepas seakan akan tidak mahu mengambil peduli dengan nasihat orang ramai tentang apa yang terjadi.

Seorang pengguna Twitter hari ini memberikan penjelasan kenapa pusat hiburan itu tidak layak untuk dijadikan tempat untuk melancarkan produk tudung yang memang satu simbol besar untuk Islam.

Kami setuju dengan apa dikatakan oleh Asrul Muzaffar ini tentang pemilihan lokasi oleh Neelofa, mungkin mereka di syarikat Naelofar Hijab boleh pertimbangkan untuk memilih lokasi lebih ideal selepas ini. (rtky/m)


“Saya Tak Peduli, Saya Tahu Apa Saya Buat”

Kecoh di media sosial malam tadi apabila orang ramai dapat tahu yang selebriti popular, Neelofa telah melancarkan koleksi terbaru tudungnya di sebuah pusat hiburan popular di Kuala Lumpur.

Rata rata ramai yang terkejut dan tidak berpuas hati dengan tindakan Neelofa itu selain menyifatkan ianya sebagai satu tindakan yang memalukan imej seorang wanita Muslimah dan Islam itu sendiri.

Bercakap kepada Berita Harian selepas selesai majlis, Neelofa berkata beliau tidak peduli dengan kata kata orang ramai terhadap dirinya malam ini dan beliau tahu apa yang beliau sedang lakukan.

“Saya membuat keputusan untuk tidak mempedulikan lagi kritikan orang ramai berhubung mana-mana perkara, yang penting saya tahu apa yang dilakukan”

A post shared by ROTIKAYA (@rotikaya) on Feb 26, 2018 at 7:17am PST

“Lokasi dipilih sesuai dengan tema selepas menyenarai pendek beberapa tempat. Kalau pilih tempat lain, saya perlu keluarkan wang lapan kali ganda bagi memenuhi kehendak tema”

“Sampai bila pun takkan habis kalau terus melayan kecaman netizen. Jadi tahun ini, saya memilih untuk tidak ambil peduli lagi kata-kata orang,” katanya. (rtky/m)


Hajjah Milenial Lancar Koleksi Tudung Di Kelab Malam

Sebentar tadi telah berlangsungnya pelancaran tudung Naelofar Hijab dari Neelofa yang dinamakan #BeLofa. Namun apa yang menarik perhatian ramai, lokasi koleksi tudung itu dilancarkan, dimana bertempat di kelab malam Zouk.

Selain memperkenalkan koleksi tudung terbaru, Neelofa juga menyambut majlis ulangtahun ke 29 beliau disana. Rata-rata netizan terkejut dengan pemilihan tempat hajah kesayangan ramai itu, ada juga mempersoalkan mengapa produk seperti tudung dilancarkan di kelab malam.

Di Instagram pula, ada yang sempat berkongsikan beberapa video ketika acara berlangsung. Memang meriah, seperti kelab malam yang biasa kita lihat, muzik rancak berserta dengan tarian daripada hijabista yang hadir menyokong Neelofa.

Selain Neelofa, ibu dan adik beradik, Noor Nabila dan Ameera turut hadir bersama. Memang agak pelik idea yang dicetuskan Neelofa, melancarkan koleksi tudung di kelab malam. Pun begitu pasti peminat Neelofa ada alasannya. (rtky/w)


Kos Berjuta, Badang Hanya Mampu Kutip RM69,000

Ramai menjangkakan filem ‘Badang’ bakal menjadi filem pecah panggung apabila menggunakan strategi berbeza dengan meletakkan usahawan terkenal Datuk Aliff Syukri sebagai hero dalam filem tersebut.

Namun, tidak semua publisiti berhasil apabila filem superhero Malaysia ‘Badang’ bernilai RM2.2 juta itu hanya mampu mengutip sebanyak RM68,816.17 selepas 7 hari ditayangkan di pawagam.

Lebih mengejutkan, selain bakat lakonan Aliff Syukri yang dikecam netizen, filem itu juga hanya mendapat rating 1 bintang di IMDB.

Rata-rata penonton mengatakan filem tersebut sangat teruk termasuk dari segi jalan ceritanya dan skrip.

Daripada 6 filem tempatan yang ditayangkan bermula 15 hingga 21 Februari lalu, Badang menduduki tempat ke-5 dalam senarai box office. Filem kekeluargaan sempena Tahun Baru Cina, ‘A House of Happiness’ menduduki tangga teratas dengan kutipan sebanyak RM928,511.03.

Lebih mengeruhkan keadaan apabila pelakon utama filem ‘Badang’ mengatakan filem lakonannya itu lebih baik berbanding filem Hollywood ‘Black Panther’.


Lan Solo Kongsi Wajah Penuh Anak Keempat

Baru sahaja menimang cahaya mata keempat tempoh hari, Lan Solo telah berkongsi wajah penuh anaknya itu. Biarpun bayi yang dilahirkan sedikit ‘istimewa’, sumbing di bahagian mulut, namun ramai memuji kecomelan bayi itu.

Menerusi Instagram, dalam kemas kini terbaru Lan turut berkongsikan nama penuh bayi mereka yang dinamakan, Nur Amna Quxandra. Rata-rata ramai memuji Lan dan isteri kerana bertuah memiliki bayi seumpama itu.

Kecomelan cahaya mata itu juga turut mendapat perhatian peminat, selain berkulit putih merah dan pandai mengukir senyuman ketika dihala kamera ke wajahnya. Untuk maklumkan, sebelum ini pasangan ini sudah dimaklumkan mengenai kondisi bayi tersebut.

Tapi apapun, asalkan kesihatan ibu dan bayi sihat. Tahniah diucapkan kepada Lan dan isteri diatas kelahiran bayi keempat yang cukup istimewa ini. Semoga ia menambahkan keceriaan dalam rumah tangga. (rtky/w)


“Banyak Foto Dengan Gadis, Mereka Yang Minat Ayah”

Lama tak dengan cerita tentang Presiden Martabat Jalinan Muhibbah Malaysia (MJMM) iaitu Abdul Rani Kulup Abdullah.

Terkenal dengan tagline ‘Kipidap Dongibab’ bekas tentera berusia 80 tahun ini sentiasa menjadi perhatian netizen.

Sering berpakaian seragam dan pelik, Rani Kulup mahukan kelainan selain mengekalkan identitinya.

“Semenjak menubuhkan Martabat Jalinan Muhibah Malaysia, ayah lihat persatuan lain mempunyai pakaian sendiri. Jadi ayah nak buat kelainan memandangkan ayah merupakan bekas tentera.

“Selagi ayah boleh pakai dan bawa brand Rani Kulop ni, ayah akan pakai. Kalau tak, tutupkah Kipidap, tutuplah Dongibab,” katanya seperti dipetik daripada Sinar Harian.

Apabila ditanya tentang dirinya yang gemar bergambar dengan perempuan cantik, dia juga hairan mengapa ramai gadis sukakan dirinya.

“Persoalannya, kenapa gadis cantik suka bergambar dengan ayah, kan? Ayah pun tak pernah tanya, mungkin sebab mereka minat dengan kepelikan ayah ni.”


Tunjuk Buah Dada, Ada Pihak Mahu Alica Amin Digam

Siapa tak kenal dengan model kontroversi yang juga peserta Asia’s Next Top Model musim ke-5 ini. Pernah muncul dalam sebuah drama terbitan TV3, nama Alicia Amin kini semakin dikenali.

Pernah memuat naik foto separuh bogel sebelum ini, terbaru gadis kacuan Melayu-Jerman ini tampil berani memuat naik foto yang menampakkan buah dadanya.

Tidak senang dengan tindakan model tersebut, ada pihak menggesa stesen televisyen dan JAKIM untuk mengambil tindakan serta tidak membenarkan Alicia untuk muncul di TV kerana tindakannya yang tidak bermoral.

“Tolong gam Alica Amin daripada muncul di TV atau mana-mana media. Dia memuat naik foto tidak berbaju di pantai Terengganu dan bangga dengan tindakan tersebut tanpa ada rasa bersalah.

Berikutan itu, Alicia bertindak menjawab pantai tersebut adalah ‘private property. Namun apa yang menjadi isu ialah tindakan Alicia yang memuat naik foto tersebut untuk tontonan awam.


Sekitar Resepsi Perkahwinan Nur Fazura, Fattah Amin

Selepas melangsungkan pernikahan secara tertutup pada November tahun lalu, pasangan Fattah Amin dan Nur Fazura malam ini telah melangsungkan resepsi perkahwinan pertama mereka.

Resepsi perkahwinan mereka mengambil tempat di hotel Mandarin Oriental, Kuala Lumpur dan dihadiri oleh kaum keluarga, sahabat terdekat dan juga rakan artis.

A post shared by KiffyRazak_Nona (@kiffyrazak_nona) on Feb 25, 2018 at 5:11am PST


"Doa Bertemu Jodoh Lebih Baik Bukan Sebab Dulu Tidak Baik

Mengakui belum bersikap matang untuk melalui hubungan pertunangan dengan Sufian Suhaimi, Elfira Loy mempercayai naluri seorang ibu. Jelasnya, ibunya bukanlah punca utama perpisahan itu berlaku tetapi itu adalah terbaik buatnya.

“Ada orang buat spekulasi kata ibu keluar kenyataan supaya selepas ini saya bertemu dengan lelaki yang lebih baik. Sebenarnya, ia bukan bermaksud yang dulu tak baik. Setiap masa ibu mahukan yang terbaik untuk anak-anak”

“Saya percaya naluri seorang ibu itu tepat kerana mereka sudah ada pengalaman hidup. Apa yang ibu buat ini adalah benda betul sebab saya masih belum cukup matang untuk melalui perhubungan ini”

Sebelum ini, ada individu mendakwa bahawa kegagalan Sufian menyediakan wang hantaran seperti yang dijanjikan merupakan punca mereka putus tunang. Dakwaan tersebut bagaimanapun sama sekali disangkal Elfira.

“Apa yang berlaku hanya keluarga tahu, orang lain tak tahu walaupun saudara-mara atau kawan. Saya tengok banyak spekulasi sebab mereka nak jadi orang pertama bercerita Iyalah, benda tengah panas,” jelasnya kepada m Star Online. (rtky/w)


Bekas Anggota Ukays Kini Pemimpin Kanan ISIS

Portal berita Malaysia Kini baru baru ini melaporkan yang bekas pemain dram kumpulan Ukays, Akel Zainal kini salah seorang daripada empat rakyat Malaysia yang menjadi pemimpin kanan pengganas Islamic State (IS).

Tiga lagi adalah bekas pengikut kanan Kumpulan Mujahidin Malaysia (KMM) Mohd Rafi Udin dan dua individu yang hanya dikenali dengan nama Abu Gomez dan Abu Zar.

Akel atau nama sebenarnya Wan Mohd Aquil Wan Zainal mula menyertai IS sejak tercetusnya konflik di Syria dan malah turut ke sana untuk menyertai perang.

Pada Oktober 2014, dia dilaporkan giat merekrut wanita khususnya pelajar institusi pengajian tinggi tempatan untuk ke Syria dan bekas pelajar Kolej Universiti Islam Antarabangsa Selangor (KUIS), Syamimi Faiqah lari ke negara itu untuk berkahwin dengannya.

Mohd Rafi Udin mencetuskan kegemparan dua tahun lalu apabila mengeluarkan amaran menerusi rakaman video akan melancarkan serangan di Malaysia.

Ketua Penolong Pengarah Bahagian Antipengganas (E8) Cawangan Khas Bukit Aman Datuk Ayob Khan Mydin Pitchay berkata, empat individu itu memainkan peranan merekrut anggota baru di Asia Tenggara selepas kematian Ketua Militan Malaysia Muhamad Wanndy Mohamad Jedi pada Julai lalu.

“Mereka menyebarkan propaganda termasuk dakyah ideologi radikal menerusi pelbagai platform termasuk bahan bacaan,” katanya seperti dipetik.

Beliau berkata selain majalah propaganda IS bernama Dabiq yang dapat dimuat turun di internet, kumpulan militan itu juga menyebarkan ideologi menerusi aplikasi seperti Telegram. (rtky/m)


Fathia Latiff Mahu Dalami Ilmu Agama

Tahun lalu mungkin merupakan tahun malang bagi Fathia Latiff setelah dihambat pelbagai kontroversi mengaitkan dirinya. Lari membawa diri ke Los Angeles, Fathia kembali dengan azam baru mahu istiqamah mendekati agama.

“Saya bukan cuba nak jadi alim. Dekatkan diri dengan agama maksud saya untuk lebih memahami agama, korek lagi mengenai agama dan kehidupan. Dulu saya selalu sibuk dengan lakonan dan bila berhijrah pun saya belum pergi cukup dalam lagi untuk memahami agama.

“Jadi sekarang masanya. Saya harap terus istiqamah dengan apa yang saya lakukan,” jelasnya sambil memberitahu hubungannya dengan keluarga juga semakin rapat sekarang apabila beliau cuba memperbaiki diri menjadi lebih baik.

Mengakui pernah berputus asa dengan apa yang berlaku, sehingga lama tidak muncul di kaca televisyen kerana tiada tawaran berlakon. Namun Fathia bangkit semula dan teruja apabila ditawarkan kerja baru-baru ini dari penerbit terkenal.

Pun begitu, peminat berpesan agar wanita itu menghargai peluang kedua yang diberikan. Dalam kata lain, jangan buat hal. Semoga Fathia istiqamah dalam perubahan dan dapat membuktikan dirinya tidak cakap kosong. (rtky/w)


"Perpisahan Adalah Yang Terbaik Buat Kami Berdua"

Seminggu berlalu, akhirnya Elfira Loy membuka mulut mengenai perpisahannya dengan Sufian Suhaimi. Menurut Elfira, beliau redha dengan ketentuan yang diberi, malah sama sekali tidak menyesal dengan apa yang berlaku.

“Saya lebih tenang dan reda di sebalik yang terjadi. Semua yang berlaku antara kami menjadi memori terbaik. Ia tetap rezeki dan kebahagiaan yang pernah saya kecapi, biarpun seketika. Saya tidak pernah menyesal dengan apa berlaku”

“Saya tahu, pertunangan menjadi fasa untuk lebih mengenali. Keputusan yang diambil pula adalah atas persefahaman dan persetujuan keluarga kami. Ia bukan dilakukan antara saya dan Sufian semata-mata”

Masih mengunci mulut mengenai punca perpisahan, peminat mula membuat spekulasi mengaitkan ibu Elfira menjadi punca. Menafikan ibunya tidak merestui pertunangan itu, tetapi Elfira terpaksa mengambil kira pendapat keluarga.

“Kita kena ambil kira pendapat, termasuk daripada keluarga. Ia juga bukan soal restu atau tidak. Buat masa sekarang, inilah yang terbaik. Kami ada berhubung. Saya dan dia masih berkawan, begitu juga dengan keluarga kami,” jelasnya. (rtky/w)


Gambar Sekitar Majlis Cukur Jambul Anak Hafiz Suip

Selamat melahirkan anak sulung tahun lalu, hari ini Hafiz Suip telah melangsungkan majlis kesyukuran dan cukur jambul putera beliau, Muhammad Riyadh Zafri. Majlis yang cukup bermakna itu dilangsungkan meriah di Subang.

Dalam majlis itu Hafiz dan isteri sedondon memakai baju berwarna kuning, manakala tempat berondoi bayi pula dihias cantik. Di Instagram, Hafiz juga sempat berkongsikan momen-momen indah majlis tersebut buat peminat.

Semoga kehadiran bayi ini dapat menambahkan lagi kebahagiaan dalam rumah tangga pasangan ini. Dengan ini kami kongsikan beberapa gambar di sekitar majlis cukur jambul pasangan ini. (rtky/w)


Zed Zaidi Lancar Ops Seni Benteras Dadah Dikalangan Artis

Menyedari terlalu banyak kes penyalahgunaan dadah di kalangan selebriti, Presiden Seniman, Zed Zaidi akan menjalankan operasi yang dinamakan Ops Seni di semua lokasi penggambaran bagi menganggani isu terbabit.

“Cadangan ini disambut baik pihak Agensi Anti Dadah Kebangsaan (AADK) dan Perbadanan Kemajuan Filem Nasional (FINAS). Cuma, buat masa sekarang masih dalam peringkat perbincangan bila operasi ini bermula”

“Dapat saja arahan, kita akan terus buat. Seniman juga tidak akan maklumkan bila dan di mana operasi dijalankan. Jika diuar-uarkan ia bukan operasi namanya. Kita tetap akan membuat operasi di set penggambaran tetapi buat masa ini masih menunggu arahan,” jelasnya kepada Harian Metro.

Terdahulu industri dikejutkan dengan sikap agresif Datuk Farid Kamil terhadap pihak polis berikutan kesan pengambilan dadah. Terbaru pula, terdapat laporan mengatakan seorang pelawak ditangkap kerana memiliki dadah jenis ganja. (rtky/w)


Iqram Dinzly Kemalangan, Rumah Pula Dipecah Masuk

Selalunya ada saja kisah kontroversi melibatkan pelakon Iqram Dinzly. Tapi kali ini berita sedih dikongsikan oleh Iqram di Instagram apabila dia timpa kemalangan dan rumahnya pula dipecah masuk.

Lewat malam semalam, Iqram memberitahu rumahnya dipecah masuk pencuri dan barangan berharga bernilai lebih RM10,000 didapati hilang.

Antara barangan berharga yang dicuri ialah tiga utas jam tangan, iPhone 6 dan laptop peninggalan arwah bapanya.

Beberapa jam kemudian, Iqram memuat naik pula gambar keretanya dan mengatakan bahawa dia mengalami kemalangan. Menurut Iqram, kejadian itu terjadi kerana dia terlalu penat dan mengantuk. Namun tiada sebarang kecederaan dialaminya.

Menerusi kepsyen foto tersebut, dia tetap tenang dan sabar menghadapi dugaan dan mungkin ada hikmah disebalik kejadian menimpanya.


“Kalau Saya Kayu, Kenapa Diberi Tawaran Berlakon?”

Selepas beberapa pelakon mengkritik Aliff Syukri yang cepat melenting apabila dikatakan tidak berbakat dalam lakonan, usahawan kosmetik popular itu memohon maaf jika kehadirannya dalan industri hiburan tanah air tidak disenangi ramai.

Aliff juga menjelaskan, beliau menerima tawaran berlakon itu setelah ditawarkan oleh pengarah dan tidak keluarkan duit untuk filem tersebut seperti yang didakwa oleh netizen.

“Untuk pengetahuan semua, saya tidak keluarkan duit sesen pun untuk filem ini. Malah saya menerima bayaran sebagai pelakon seperti pelakon yang lain. Itu sahaja,” ujarnya kepada Sinar Harian.

Pelakon utama filem Badang itu juga turut bertanya, jika dia tidak mempunyai bakat, kenapa diberikan tawaran berlakon dan sebelum ini kenapa tiada siapa yang persoal?

“Setakat ini saya sudah berlakon enam buah drama, malah cerita Ooops! Terlajak Nikah, Toyol Ke London antara drama lakonan saya yang capai rating tertinggi di Astro.

“Kenapa juga sebelum ini tak ada pula orang mempertikaikan bakat lakonan saya. Tiba-tiba dengan filem Badang ini saya pula dipersalahkan seorang. Seolah-olah saya ini kayu, macam saya ini hina sangat.Penghinaan itu melampau-lampau.”

Tambah Aliff lagi, jika selepas ini ditawarkan untuk berlakon lagi, beliau akan terima dan akan lebih untuk berhati-hati.


Ayda Jebat Idamkan Lelaki Kelakar & Tak Poyo

Kisah cinta Ayda Jebat masih lagi menjadi teka-teki. Walaupun sering memuat naik gambar bersama pelakon kacak Redza Rosli, namun menurutnya mereka hanya bersahabat baik.

Tambah Ayda lagi, dia senang dengan sikap Redza dan selesa berkawan dengannya.

Apabila ditanya tentang ciri-ciri lelaki idamannya, rupanya penyanyi yang popular dengan lagu ‘Pencuri Hati’ ini sukakan lelaki yang kelakar.

“Saya sukakan lelaki yang kelakar. Ini sesuatu perkara yang subjektif untuk dihuraikan lebih lanjut.

“Memandangkan saya suka gelak, sudah tentu saya perlukan lelaki yang boleh membikin saya tersenyum dan ketawa,” katanya kepada Kosmo!

Menurut Ayda, lelaki itu haruslah seorang yang baik hati dan paling penting lelaki itu bukan jenis yang berlagak macho.

“Yang paling utama, dia haruslah ikhlas menerima diri saya dan keluarga seadanya. Tak berlagak macho dan tak poyo,” ujarnya.


Sufian Suhaimi, Elfira Loy Putus Kerana Wang Hantaran?

Walaupun tali pertunangan Sufian Suhaimi dan Elfira Loy sudah berakhir, namun peminat masih berteka-teki dan membuat spekulasi sendiri mengenai punca perpisahan mereka. Terbaru, ada mendakwa kegagalan Sufian menyediakan wang hantaran menjadi punca.

Seorang individu bernama @rayzman123 menerusi Instagram mendakwa maklumat tersebut kononnya diperolehi beliau apabila didedahkan oleh seorang kenalan rapat keluarga Elfira. Jelasnya Sufian tidak dapat menyediakan wang hantaran seperti diminta keluarga Elfira.

Perkara tersebut didedahkan melalui ruangan komen pada satu laporan daripada m Star Online. Bagaimanapun ramai meragui kesahihan maklumat tersebut dan meminta individu itu tidak mengeruhkan lagi keadaan yang sudah selesai.

Manakala menerusi laporan Utusan Online, Sufian meminta agar peminat tidak terus membuat spekulasi liar mengenai punca perpisahan mereka. Menurut Sufian, perit buat mereka menghadapi dugaan ini, jadi biarlah mereka saja tahu kebenaran disebalik perpisahan yang berlaku.

Kami juga tidak pasti sejauh mana kesahihan maklumat berkenaan. Biarlah mereka mengunci kebenaran disebalik perpisahan mereka daripada membangkitkan dan membuatkan ramai hati terluka. (rtky/w)


Nora Danish Dedah Nama, Wajah Bayi Lelaki

Pasangan Nora Danish dan Nedim Nazri nampaknya tidak mengambil masa lama untuk mendedahkan wajah bayi lelaki mereka yang selamat dilahirkan pagi tadi.

Menerusi kedua dua akaun Instagram pasangan ini, mereka mendedahkan yang nama bayi lelaki mereka sebagai Mohamed Neqayl Nedim dan turut memuatnaik beberapa keping gambar untuk tatapan para peminat.

Menerusi video video yang dikirimkan menerusi akaun media sosial mereka, kita boleh nampak yang pasangan ini sangat gembira menyambut kelahiran anak pertama hasil perkahwinan kali ini.

Kami doakan Ney Ney (gelaran untuk bayi lelaki mereka) membesar dengan sihat dan menjadi penyeri kehidupan Nora Danish & Nedim Nazri selepas ini. (rtky/m)


Pelakon Meluat Perangai Perasan Bagus Aliff Syukri

Hampir setiap hari ada saja kisah kontroversi melibatkan usahawan kosmetik Datuk Seri Aliff Syukri. Sampai tak senang duduk dibuatnya.

Menyanyi kena kecam, berlakon pun dihentam. Namun, ramai juga yang tak berkenan dengan sikap Aliff yang cepat melatah dengan segala kritikan netizen.

Baru-baru ini, pengarah terkenal Shahrulezad Mohameddin turut menyelar sikap Aliff yang kuat melenting dan menasihati beliau untuk terus berniaga saja jika tidak tahan dengan kutukan netizen.

“Buat lagu orang kutuk kau marah. Buat filem orang kutuk kau sentap melenting. Dah kalau macam tu jangan terlibat dalam industri seni la kakak. Fokus dengan industri kau je.

“Bukan semua benda yang kita buat dalam dunia ni kita ingat kita akan bagus. Apa kau hengat bila kau ada duit kau boleh beli segala pujian dan sanjungan? Abam yang dah doploh tahun orang duk kutuk drama abam ni pun telan jer dik dengan kritikan tu sebab abam tahu dengan kritikan tu lah kita akan belajar.


"Perlu Ke Bodyguards? Allah Kan Ada"

Sesetengah selebriti mungkin memilih berjalan bersama pengawal peribadi atas faktor keselamatan, tapi tidak bagi Fasha Sandha. Biarpun namanya dalam industri besar tetapi beliau lebih selesa menjalani kehidupan seperti orang lain.

Menerusi Instagram, Fasha ada memuat naik kenyataan dimana ramai sering mempersoalkan beliau menghabiskan masa bersama keluarga tanpa pengawal keselamatan. Jelasnya, beliau tidak perlukan semua itu, dan hanya berserah kepada Allah tentang keselamatannya.

Perkongsian gambar bersama dua anaknya mendapat respon positif peminat yang rata-rata memuji sikap merendah diri Fasha yang memilih untuk menjalani kehidupan biasa tidak seperti artis lain.

Bagaimanapun tidak semua memandang positif tentang sikap Fasha dan membandingkan kehidupannya dengan Nora Danish yang semua maklum isteri kepada anak menteri. Berbeza dengan Fasha, ramai menganggap Nora pastinya memerlukan pengawal peribadi.

Rasanya hak untuk mengambil pengawal peribadi bergantung kepada individu, juga kemampuan dan status selebriti itu. Jika Fasha lebih selesa bergerak tanpa pengawal peribadi apa salahnya. Tidak perlu untuk banding-membanding. (rtky/w)


"Fathia Latiff Belum Digam Di Stesen Televisyen"

Biarpun ramai trauma untuk mengambil Fathia Latiff berlakon dek kontroversi panas menghambat dirinya dulu, penerbit drama, Fadzil Teh bersikap terbuka memberikan Fathia peluang berlakon dalam drama keluaran terbarunya.

“Benar, saya tawarkan dia peluang berlakon untuk drama baharu syarikat saya, Anugerah Cinta Aisyah. Saya juga tidak ada masalah dengan kontroversi yang terpalit dengannya. Yang penting, dia mampu memberikan hasil lakonan terbaik”

“Tidak salah untuk kita memberi peluang kepada dirinya. Setakat isu disiplin masa, hampir semua orang dalam produksi ada masalah sama. Setakat ini, belum pernah lagi drama membabitkan Fathia mendapat ‘rating’ rendah”

Jelas Fadzil, beliau pernah mengadakan uji bakat mencari pengganti Fathia, bimbang namanya digam namun tiada yang sesuai. Sehingga beliau nekad member nama Fathia kepada stesen TV dan namanya diterima.

“Risau juga jika nama Fathia tidak diterima. Jadi, saya mengadakan uji bakat bagi mencari pengganti. Malangnya, tiada yang sesuai. Minggu lalu, saya ke stesen itu semula bagi mengesahkan barisan pelakon drama ini, nama Fathia juga lulus. Malah, dia tidak digam,” katanya kepada Berita Harian Online.

Semalam, menerusi Twitter, Fathia berkongsikan perasaan terujanya mendapat tawaran berlakon setelah lama diketepikan. Ramai menasihatinya supaya tidak buat hal dan hargai peluang yang diberi. (rtky/w)


Nora Danish, Suami Sambut Kelahiran Bayi Lelaki

Dalam kemaskini terbaru melalui Instagram Nedim Nazri yang merupakan suami kepada pelakon Nora Danish, beliau mendedahkan yang isterinya sudah selamat melahirkan bayi lelaki pagi ini.

“Syukur alhamdulillah isteri saya selamat melahirkan bayi lelaki, (kami) akan tunjuk wajah (anak kami) tidak lama lagi,” ujar Nedim Nazri yang nyata gembira dengan berita tersebut.


Jual Semua Baju Seksi, Shima Kini Bertudung Litup

Mesti ramai yang masih ingat lagi dengan penyanyi era 90-an, Shima yang pernah popular dengan lagu Teringin.

Sering tampil dengan rambut pendek, Shima kini sudah berhijrah dengan imej bertudung litup selepas pulang mengerjakan umrah akhir bulan lalu.

Tekad untuk berubah, Shima menjual semua baju seksi yang pernah dipakai olehnya ketika membuat persembahan.

“Saya menyanyi sejak berusia 19 tahun, jadi terlalu banyak baju seksi terutama ketika menyanyi di kelab malam yang masih disimpan.

“Buat apa saya menyimpan baju itu, sedangkan saya sudah berubah imej bertudung. Selain memenuhi ruang almari, ia pun tidak muat untuk dipakai lagi,” katanya kepada BH Online.

Shima yang memiliki sembilan album itu berkata, almarinya dikosongkan beberapa hari selepas pulang ke tanah air.

“Bukannya mahu membuang kenangan baju itu, tetapi biarlah memori itu tersemat dalam hati saja. Daripada baju itu buruk dan hanya tersangkut dalam almari, lebih baik saya jual dan sedekah… Semoga ada pahala untuk saya,” ujarnya lagi.


“Makan Ikan RM500, Perlu Ke Bagi Tahu Satu Dunia?”

Belum reda lagi cemuhan netizen tentang filem lakonannya, sekali lagi nama usahawan kosmetik terkenal, Datuk Seri Aliff Syukri menjadi bualan di media sosial.

Umum mengetahui, Aliff Syukri ni memang seorang yang suka memasak. Baru-baru ini, pengasas produk D’Herbs itu memuat naik foto ikan berharga RM500 yang dibeli olehnya.

Seperti biasa, ruangan komen foto tersebut dihujani dengan pelbagai komen yang terkejut dengan harga ikan tersebut.

Namun, rata-rata netizen bersetuju dengan harga ikan tersebut yang sememangnya mahal.

Tidak kurang juga ada yang mengecam tindakan Aliff yang seolah-olah ingin menunjuk ikan mahal yang dibeli olehnya.


5 Sebab Wanita Keras Kepala Calon Isteri Terbaik

Lihat saja pasangan sensasi Fattah Amin dan Fazura. Umum mengetahui, Fazura seorang wanita yang sangat degil. Tetapi apa yang ada pada Fazura sehingga Fattah memilih untuk mengahwininya?

Bila bab memilih pasangan, kebanyakan lelaki inginkan wanita yang memiliki sifat lemah-lembut, sopan santun dan paling penting yang mendengar kata.

Tapi, bagaimana pula dengan wanita yang keras kepala dan degil? Tiada mana-mana lelaki ke yang sukakan wanita jenis ini? Ramai lelaki tidak tahu, sebenarnya wanita jenis keras kepala adalah calon isteri paling terbaik. Nak tahu sebab apa?

Wanita jenis keras kepala ni selalunya tahu apa yang dia inginkan dan tidak pernah risau dengan segala apa yang dihadapinya. Jadi, jika dia mencintai seseorang, apa pun terjadi, dia tetap setia mempertahankan cintanya.

Wanita keras kepala ini tahu bila masa yang sesuai untuk marah dan akan memperjuangkan sesuatu hingga semuanya selesai. Tidak seperti wanita lemah-lembut yang tidak menentu emosinya.

Mesti ramai yang terkejut. Wanita keras kepala dia tidak mempedulikan tentang dirinya. Apa yang penting adalah orang di sekelilignya.

Selalunya wanita jenis lemah-lembut inginkan sesuatu yang romantik je. Berbeza dengan wanita keras kepala, mereka sukakan sesuatu lain dari yang lain. Barulah hubungan cinta lebih menarik.

Wanita jenis ini sentiasa percaya dan yaking dengan diri sendiri. Bagi mereka, tiada siapa yang dapat mengubah apa yang dia inginkan. Apa yang bagusnya, dia tidak akan teragak-agak dalam membuat keputusan.


Dua Rakan Artis Mahu Saman Farid Kamil, Bersih Nama

Dua rakan artis yang didakwa menganiaya Datuk Farid Kamil mahu mengambil tindakan undang-undang terhadap pelakon itu bagi tujuan membersihkan nama. Muhammad Akmal Arif Shamsul Kahar, mewakili Taj Innuendo dan Osh, berkata demikian menerusi laporan Projek MMO.

“Pihak Taj sedia memberikan kerjasama untuk membantu siasatan. Apa yang didakwa oleh pihak Farid tidak menjejaskan reputasi Taj, namun dia pun agak terkejut dan sedih dengan apa yang berlaku”

“Kami amat menghormati lunas undang-undang dan apa sahaja informasi yang pihak polis perlukan untuk menyelesaikan siasatan ini, kami akan berikan,” jelasnya mengenai dakwaan terhadapnya.

Sebelum ini, Farid telah membuat laporan polis, mendakwa tiga rakan artis telah menganiaya beliau dengan memasukkan bahan terlarang dalam minumannya. Beliau juga mendakwa diberikan rokok disapu minyak dipercayai dadah. (rtky/w)


Ditawarkan Berlakon, Netizen Pesan Jangan Buat Hal

Tahun lalu nama pelakon Fathia Latif sering saja terpalit dengan kontroversi lebih-lebih lagi selepas video menari seksi di aplikasi Bigo tersebar.

Berikutan itu, Fathia juga mengakui sudah tiada tawaran berlakon dan tiada penerbit yang mahu menawarkan drama.

Namun baru-baru ini, Fathia memberitahu berita gembira menerusi laman Twitter apabila dia ditawarkan berlakon drama 13 episod.

Tidak kurang juga ada yang memberikan kata nasihat dan pesanan kepada Fathia agar tidak lagi mengulangi kesilapan lama dan jadikan sebagai pengajaran.


Peminat Sebak Baca Kata-Kata Sufian Suhaimi Buat Elfira Loy

Sebak hati membaca nukilan Sufian Suhaimi pada gambar pertunangan yang diambil empat bulan lalu, yang diubah kata-katanya menjadi ucapan selamat tinggal buat Elfira Loy. Menurut Sufian, beliau tidak pernah menyesal mengenali wanita itu dan ianya merupakan hari paling indah buatnya.

Gambar yang tidak dimuat naik kembali, hanya mengubah kata-kata sebagai ucapan pengakhiran hubungan mereka telah menarik perhatian peminat. Ramai memberikan kata-kata semangat buat jejaka itu untuk meneruskan kehidupan.

Berpegang dengan kata-katanya, Sufian membuktikan beliau tidak mempunyai perasaan dendam terhadap Elfira mahupun keluarganya dengan tidak memadam sekeping pun gambar di sekitar majlis pertunangan mereka beberapa bulan lalu.

Tempoh hari, bapa Elfira memaklumkan telah memulangkan cincin pertunangan mereka sekaligus mengakhiri tali pertunagan secara rasmi. Enggan mendedahkan sebabnya, kedua belah keluarga menerima keputusan itu dengan terbuka.

Bagaimanapun, Elfira yang kini masih berada di luar negara, tidak memberikan sebarang komen lagi mengenai perkara ini. Namun jika dilihat pada Instagramnya, segala gambar pertunangan sudah dipadam. (rtky/w)